Мурожаатнома – эзгулик ғояларига асосланган ҳужжат - hudud24.uz\n2021, 17-Yanvar | 18:15\nБош саҳифа Таҳлил Мурожаатнома – эзгулик ғояларига асосланган ҳужжат\nМурожаатнома – эзгулик ғояларига асосланган ҳужжат\n13:27 / 12-01-2021\n2020 ЙИЛ 29 декабрда Президентимиз Олий Мажлисга навбатдаги Мурожаатномасини йўллади.\nБугунги кунгача кенг жамоатчилик томонидан жуда катта қизиқиш билан ўрганилаётган бу йилги Мурожаатномада тараққиётимизнинг янги босқичида устувор мақсад қилиб белгиланган ҳар томонлама ривожланган, эркин ва фаровон, замонавий демократик давлат ва очиқ фуқаролик жамиятини барпо этишга қаратилган сиёсий, ижтимоий, иқтисодий, ҳуқуқий нуқтаи-назардан жуда кўплаб ғоя ва ташаббуслар илгари сурилди.\nҚуйидаги давра суҳбатида мамлакатимиз тараққиёти учун концептуал аҳамиятга эга бўлган мазкур Мурожаатномада илгари сурилган ғоя ва ташаббусларнинг ўзига хос жиҳатлари, ундан келиб чиқадиган вазифалар тўғрисида фикр-мулоҳазалар юритилади.\nУбайдулла МИНГБОЕВ, Ўзбекистон Судьялари ассоциацияси раиси, Ўзбекистонда хизмат кўрсатган юрист:\n— Мурожаатномада алоҳида қайд этилганидек, 2020 йил нафақат юртдошларимизга, балки бутун дунё ҳамжамиятига жуда катта ташвиш келтирган, синовлар йили бўлиб тарихга кирди.\nМен айни пайтда 85 ёшни қарши олаётган бўлсам, ҳаётим давомида халқимиз бошига тушган жуда кўп синовларни кўрганман. Болалигим, инсоният тарихидаги энг катта қирғинга сабаб бўлган Иккинчи жаҳон уруши йилларига тўғри келган. Ундан кейинги даврларда ҳам ўзбек халқига кўплаб турли кулфатлар келтирган, унутиб бўлмайдиган воқеа-ҳодисаларга ҳам гувоҳ бўлганман. Мана шундай мураккаб синовларни бошидан ўтказган инсонлардан бири сифатида, айтишим керакки, мамлакатимизда бугун инсонларга ғамхўрлик кўрсатиш борасида амалга оширилаётган ишлар юксак инсонпарварлик намунасидир. Қуйида келтирилаётган рақамларга эътибор қилинг: “қисқа муддатда Тошкент шаҳри ва ҳудудларда барча шароитларга эга бўлган қарийб 30 минг ўринли даволаш масканлари ташкил этилди. Улар зарур дори-дармон, ҳимоя ва энг замонавий диагностика воситалари билан таъминланди.\nПандемия оқибатларини юмшатиш ва бартараф этиш учун давлат томонидан жами 82 триллион сўмлик комплекс чора-тадбирлар амалга оширилди. Жумладан, Инқирозга қарши жамғарма ташкил этилиб, коронавирусга қарши курашиш, аҳоли ва корхоналарни қўллаб-қувватлаш билан боғлиқ тадбирларга бюджетдан 16 триллион сўмдан ортиқ маблағ йўналтирилди. Шунингдек, давлат корхоналарига ва 500 мингдан зиёд тадбиркорлик субъекти ҳамда қарийб 8 миллион фуқарога жами 66 триллион сўмлик солиқ имтиёзлари, кредит муддатларини узайтириш ва молиявий қўллаб-қувватлаш бўйича амалий ёрдамлар берилди”.\nЭнди ривожланаётган иқтисодиётга жиддий зарба берган пандемия шароитида юқорида келтириб ўтилган амалий ишлар осонлик билан қилинган эмас. Бу рақамларнинг тагида жуда катта меҳнат ва матонат ётишини ҳаммамиз теран англашимиз лозим, деб биламан. Давлатимиз раҳбари Мурожаатномасида алоҳида таъкидлаб ўтганидек, “Халқимизнинг букилмас иродаси, фидокорона меҳнати ва матонати, аҳоли ва давлат органларининг биргаликдаги саъй-ҳаракатлари туфайли мавжуд қийинчиликларни мардона енгиб ўтмоқдамиз”.\nФурсатдан фойдаланиб, бугун судьяларимиз олдида турган энг муҳим вазифалар ҳақида ҳам қисқача тўхталиб ўтмоқчиман. Ўзбекистонимиз тараққиётидаги туб бурилиш палласида инсон ҳуқуқ ва эркинликларини, уларнинг қонуний манфаатларини таъминлашда судья ва суд тизими ходимлари ўзларининг фаолиятига ниҳоятда масъулият билан ёндашиши талаб этилади. Унутмангки, сизлар томонингиздан қабул қилинаётган қарорлар нафақат инсон тақдири билан, балки давлат ва жамият тараққиёти тақдири билан чамбарчас боғлиқдир.\nБарча судья ва суд тизими ходимларининг онгу шууридан Президентимизнинг “энди таъмагирлик қилган судья, сиёсатга, мамлакат Президентига ва халқига хиёнат қилган деб баҳоланади”, деган гаплари мустаҳкам ўрин олиши шарт.\nҚонунчилик палатаси Спикери биринчи ўринбосари:\n— Парламент вакили сифатида депутатларимиз олдида турган ва ушбу том маънода тарихий аҳамиятга эга бўлган Мурожаатномада белгиланган қуйидаги масалаларга алоҳида эътибор қаратиш лозим, деб биламан.\nМурожаатномада бундан 4 йил олдин қабул қилинган, жамият ва давлатни барқарор ривожлантириш бўйича устувор дастурий ҳужжат бўлган “Ҳаракатлар стратегияси” доирасида бошланган, мамлакатимиз равнақини сифат жиҳатдан мутлақо янги босқичга кўтариш ва Янги Ўзбекистонни қуриш, Учинчи ренессансга мустаҳкам асос яратишга қаратилган туб демократик ислоҳотлар ҳолати ва истиқболлари, мақсад ва вазифалари чуқур таҳлил қилиб берилди.\nЯна бир бор демократик ислоҳотлар йўли — яккаю ягона ва энг тўғри йўл эканлиги, уларнинг маркази, негизида айнан инсон, унинг ҳуқуқлари, эркинликлари ва қонуний манфаатлари, одамларни ҳаётдан рози қилиш, эркин ва фаровон яшашини таъминлаш турганлиги аниқ мисолларда кўрсатиб ўтилди.\nБу йил Ўзбекистон тарихда илк маротаба БМТнинг Инсон ҳуқуқлари бўйича кенгашига аъзо этиб сайланди. АҚШ давлат департаменти томонидан Ўзбекистон диний эркинлик соҳасидаги “махсус кузатувдаги давлатлар” рўйхатидан чиқарди. Президентимизнинг БМТ Бош Ассамблеяси 75-сессиясининг олий минбаридан илгари сурган глобал ва минтақавий ташаббуслари дунё ҳамжамияти томонидан катта қизиқиш билан қабул қилиниб, қўллаб-қувватланмоқда.\nСўнгги йилларда мамлакатимизда инсон ҳуқуқлари бўйича миллий институтлар тизими шаклланди. Бу тизимда Парламент омбудсмани, Бизнес омбудсман, Болалар омбудсмани ва Инсон ҳуқулари бўйича миллий марказ фаолият юритмоқда. Мурожаатномада инсон ҳуқуқларини ҳимоя қилишнинг ноёб механизмини такомиллаштиришга оид аниқ ташаббус ва таклифлар берилди. Бундан ташқари, БМТ шафелигида “Инсон ҳуқуқлари бўйича таълим” глобал форуми, Ёшлар ҳуқуларига бағишланган Бутунжаҳон ёшлар анжумани, Диний эркинлик масалалари бўйича минтақавий конференциялар ўтказилади.\nСудьялар олий кенгаши раиси:\n— Янги жамият бошқарувида ўзига хос анъанага айланган давлатимиз раҳбарининг Олий Мажлисга ва у орқали Ўзбекистон халқига йўллайдиган Мурожаатномаси 2020 йил 29 декабрда тўртинчи марта янгради.\nМантиқий изчилликка асосланган ва бир-бирини тўлдириб бораётган барча Мурожаатномаларнинг туб негизида инсон, унинг манфаатларини таъминлаш, фаровонлигини ошириб бориш сингари инсонпарвар ғоялар ётади.\nБу йилги Мурожаатнома “ўтган йиллардан фарқли равишда, мураккаб бир даврга тўғри келмоқда”. Гап шундаки, айни пайтда бутун дунёда рўй бераётган туб ўзгаришлар, тобора мураккаблашиб бораётган геосиёсий вазият, аллақачон глобал тус олиб улгурган пандемия келтириб чиқарган чуқур иқтисодий инқироз шароитида инсонни қадрлаш, унинг манфаатларини таъминлаш ҳар қачонгидан ҳам долзарб аҳамият касб этмоқда. Мана шундай мураккаб бир даврда инсонни эъзозлаш, унинг ҳуқуқ ва эркинликларини, қонуний манфаатларини амалда таъминлаш орқали уларга муносиб турмуш шароитларини яратиб бериш Янги Ўзбекистон давлат сиёсатининг энг устувор йўналиши, деб белгиланди.\nМурожаатноманинг муҳим аҳамиятга эга бўлган жиҳатларидан бири шундаки, у мамлакатимиз тараққиёти тарихида энг улкан воқелик сифатида нишонланадиган давлат мустақиллигининг 30 йиллигида амалга оширишимиз лозим бўлган устувор вазифаларни белгилаб берди.\nҚайд этилганидек, бу қутлуғ байрам “Янги Ўзбекистонда эркин ва фаровон яшайлик!”, деган эзгу ғоя асосида нишонланади. Мана шу эзгу ғоя замирида Мурожаатноманинг бутун моҳияти ўз аксини топган. Демак, бугунгидай мураккаб бир шароитда давлат ва жамиятни барқарор ривожлантириш фақат инсоннинг эркинлигини таъминлаш ва фаровонлигини ошириб бориш орқали таъминланади.\nДавлатимиз раҳбари ушбу Мурожаатномада ҳам яна бир бора адолат ҳақида тўхталиб, уни “давлатчиликнинг мустаҳкам пойдевори”, деб атаб, уни таъминлашда эса суд ҳокимияти ҳал қилувчи ўринни эгаллашига алоҳида урғу қаратди. Бу бутун судьялар ҳамжамиятига, суд тизими ходимлари зиммасига жуда катта масъулият ва юксак вазифалар юклашини алоҳида таъкидлаш керак.\nБунинг учун, биринчи навбатда судьяларимиз нафақат профессионал касб фаолиятини амалга оширишда, балки кундалик турмушида ҳам “Судьянинг онгида адолат, тилида ҳақиқат ва дилида поклик устувор бўлиши шарт”, деган ҳаётий шиорга қатъий амал қилишлари шарт. Ана шундагина мамлакатимизда амалга оширилаётган шиддатли ислоҳотлар муваффақиятига асосий омил бўладиган коррупция, деб аталмиш балонинг олди олинади.\nМурожаатномада Президентимиз “янги йилдан бошлаб жорий этиладиган “бир суд — бир инстанция” тамойили суд қарорларининг адолатли, қонуний ва барқарорлигини таъминлашда бош мезон бўлиши лозим”лиги тўғрисидаги вазифани қўйди. Яъни, туманлараро, туман (шаҳар) судларининг қарорларини вилоят даражасидаги судлар томонидан апелляция тартибида, апелляция тартибида кўрилган суд қарорларини эса Олий суд томонидан кассация тартибида қайта кўриб чиқиш, кассация тартибида кўриб чиқилган ишлар бўйича суд қарорларини эса Олий суд раиси, Бош прокурор ва уларнинг ўринбосарлари тақдимига кўра кассация тартибида такроран кўриб чиқиш назарда тутилмоқда.\nХулоса қилиб айтганда, Мурожаатномада белгиланган вазифалар ислоҳот ислоҳот учун эмас, аввало, инсон учун, унинг ҳуқуқ ва эркинликлари ҳамда қонуний манфаатларини тўлақонли рўёбга чиқариш учун, деган инсонпарвар ғоянинг ҳаётий ифодасини топтиришга асос бўлади.\nҚашқадарё вилояти маъмурий суди судьяси:\n— Бугун биз фикр-мулоҳазаларимизни билдираётганимиз, давлатимиз раҳбарининг бу йилги Мурожаатларида суд соҳасини такомиллаштириш алоҳида йўналиш сифатида белгиланди.\nДарҳақиқат, инсон ҳуқуқ ва эркинликлари ҳамда манфаатларини таъминлаш, жамиятда қонунийлик ва ҳуқуқ-тартиботни мустаҳкамлаш, фуқаролар ўртасида тинчликни, тотувликни сақлаш, аҳоли ҳуқуқий маданиятини юксалтиришда суд ҳокимияти алоҳида ўрин тутади.\nЎзбекистон Республикаси Президентининг 2020 йил 24 июлдаги “Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида”ги Фармонининг ижросини таъминлаш мақсадида киритилаётган бўлиб, унинг 1-бандида маъмурий ва бошқа оммавий ҳуқуқий муносабатлардан келиб чиқадиган ишларни кўришга ихтисослаштирилган Қорақалпоғистон Республикаси, вилоятлар марказлари ва Тошкент шаҳрида туманлараро маъмурий судларини ташкил этиш, шу муносабат билан туман (шаҳар) маъмурий судларини тугатиш, бунда Қорақалпоғистон Республикаси, вилоятлар ва Тошкент шаҳар маъмурий судлари сақлаб қолиниши белгиланган.\nҚашқадарё вилояти маъмурий судлари томонидан 2020 йил давомида одил судловни амалга ошириш, фуқароларнинг ҳуқуқ ва эркинликларини ишончли ҳимоя қилиш борасида қуйидаги ишлар амалга оширилган.\n2020 йил мобайнида Қашқадарё вилояти маъмурий судлари томонидан оммавий-ҳуқуқий муносабатлардан келиб чиқадиган низоларга доир жами 1297 та иш кўрилган бўлиб, шулардан 956 та ариза қаноатлантирилган, 274 та ариза рад этилган, 25 та ариза кўрмасдан қолдирилган, 42 та ариза бўйича иш юритиш тугатилган.\nЎтган шу давр мобайнида маъмурий органлар, фуқаролар ўзини ўзи бошқариш органлари ва уларнинг мансабдор шахсларининг қарорлари, ҳаракатлари (ҳаракатсизлиги) юзасидан жами 1262 та, нотариал ҳаракатни амалга ошириш рад этилганлиги ёхуд нотариуснинг (мансабдор шахснинг) ҳаракатлари (ҳаракатсизлиги) юзасидан низолашиш тўғрисида 5 та ариза келиб тушган ва мазмунан ҳал этилган.\nБиргина Қашқадарё вилояти маъмурий судлари томонидан 2020 йилда ҳокимларнинг 144 та қарори ҳақиқий эмас, деб топилган. Оммавий ҳуқуқий муносабатлардан келиб чиқадиган низолар бўйича айбдор, деб топилган мансабдор шахсларга нисбатан жами 107 та хусусий ажрим чиқарилган.\n— Президентимизнинг бу йилги Мурожаатномасини чуқур ўрганиб, шундай хулосага келдимки, адолат ва қонун устуворлигини таъминлаш мақсадида сўнгги 4 йил давомидаги суд-ҳуқуқ ислоҳотлари тадрижийлик асосида амалга оширилмоқда. Бу фикримга асос сифатида Мурожаатномада илгари сурилган келгуси йилдан бошлаб бир-бирини такрорлайдиган суд босқичлари қисқартирилишини, бунинг натижасида одил судловга хос бўлмаган ишларни назорат тартибида кўриш амалиёти бекор қилинишини келтириб ўтмоқчиман.\n2020 йил 24 июль куни қабул қилинган, янги босқич суд ислоҳотларида тарихий Фармон, дея эътироф этилган Президентимизнинг “Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида”ги Фармонида айнан “суд ишларини назорат тартибида кўриш институтини тугатиш” масаласи алоҳида белгиланган эди. Албатта, бу бежиз эмас. “Суд тизимида эскилик сарқити бўлган, ўз номи билан ҳам суднинг мазмун-моҳиятига тўғри келмайдиган “назорат тартибида ишларни кўриш”дан тўлиқ воз кечишни бугун суд амалиёти тақозо этмоқда. Сабаби, суд ишларининг қайта-қайта бир нечта инстанцияларда назорат тартибида кўрилиши, фуқароларнинг овора бўлишига, судларда иш ҳажмининг асоссиз ва мақсадсиз ортишига, қолаверса коррупция билан боғлиқ ҳолатларнинг вужудга келишига сабаб бўлади. Бу борадаги халқаро амалиёт таҳлил этиладиган бўлса, ривожланган демократик мамлакатларнинг суд тизимида назорат тартибида кўриш институтининг йўқлигини кўришимиз мумкин. Айни пайтда, бутун дунёда тан олинган апелляция ва кассация тартибида ишларни кўриш амалиёти кенг қўлланилади. Собиқ иттифоқ давридан қолиб кетган назорат деб аталмиш яна бир инстанциянинг мавжудлиги суд амалиётига ўзининг салбий таъсирини кўрсатади.\nШундан келиб чиқиб, Олий суд томонидан ҳар қандай ишни назорат тартибида кўришдек номақбул амалиётдан тўлиқ воз кечилиши назарда тутилиб, судьялар мустақиллигини таъминлаш, уларга адолатли қарор қабул қилишда босим ўтказишга йўл қўймаслик, ишларнинг йиллаб қайта кўрилишига барҳам бериш мақсадида Олий суд раиси ва Бош прокурорнинг протест келтириш ҳуқуқи бекор қилинди.\nБундан кўзланган асосий мақсад суд ишларининг юқори инстанцияларда қайта-қайта кўрилишига йўл қўймасдан, суд қарорини бир марта қайта кўриш билан унга тугал нуқта қўйишдан иборатдир.\nҒиждувон туманлараро иқтисодий суди девонхона мудири:\n— Мурожаатномада янги йилдан бошлаб фуқаролик, иқтисодий ва жиноят ишлари бўйича вилоят даражасидаги 3 та судлар битта суд сифатида бирлаштирилиши яна бир бор эътироф этилди. Демак, вилоят ва унга тенглаштирилган фуқаролик ишлари бўйича, жиноят ишлари бўйича судлар ва иқтисодий судлар негизида судьяларнинг қатъий ихтисослашувини сақлаб қолган ҳолда Қорақалпоғистон Республикаси, вилоятлар ва Тошкент шаҳар умумюрисдикция судларини ташкил этилади. Ҳақиқатан ҳам, бугунги кунда жисмоний ва юридик шахслар ўзларининг бузилган ҳуқуқларини ҳимоя қилиш мақсадида судларга мурожаат қилишларида судловга тегишлилик қоидаларининг бир мунча мураккаблиги боис, фуқаролик ишлари бўйича судлардан маъмурий судларга, маъмурий судлардан иқтисодий судларга қайта-қайта мурожаат қилиш ҳолатлари мавжуд. Шу билан бирга, вилоят судларининг амалдаги тарқоқ тузилмаси бир хил мазмундаги ишлар бўйича турлича қарорлар қабул қилинишига сабаб бўлиб, ягона суд амалиётини шакллантиришга, қонунларни бир хилда ва тўғри қўлланилишига тўсқинлик қилмоқда.\nХусусан, фуқаролик ишлари бўйича судлар мансабдор шахснинг ноқонуний қарорига асос бўлган ҳужжатларни (баённома, хулоса, маълумотнома ва ҳ.к.) ҳақиқий эмас, деб топиш тўғрисидаги талабни судловга тааллуқли эмаслиги сабаб тугатаётган бўлса, айрим маъмурий судлар томонидан ушбу ҳужжатлар ҳақиқий эмас, деб топилмоқда. Албатта, мазкур турлича ёндашувлар фуқароларнинг судларга бўлган ишончини пасайишига ва суд қарорларидан ҳақли норозилигига сабаб бўлмоқда. Биргина 2019 йилнинг ўзида 58 мингдан ортиқ фуқаро ва тадбиркорлар судлардаги сарсонгарчиликларга нисбатан ўз эътирозларини билдирган.\nМурожаатномада яна бир муҳим ғоя илгари сурилдики, бу дастлабки эшитув билан боғлиқ масаладир.\nСуд тергови жараёнида инсон ҳуқуқлари кафолатларини янада кучайтириш ва тарафларнинг тортишувчанлиги тамойилини амалда рўёбга чиқариш мақсадида жиноят судларида босқичининг жорий этилиши ҳам тадрижийликка мисол бўлади.\nБугунги кунда дунёнинг бир қатор мамлакатлари, хусусан, АҚШ, Буюк Британия, Германия, Франция, Россия Федерацияси ва Қозоғистон Республикалари суд амалиётида ушбу институт жорий этилган.\nДастлабки эшитув институтини суд амалиётида ҳал қилувчи аҳамият касб этадиган суриштирув ва дастлабки тергов органлари фаолияти устидан суд назорати шаклларидан бири, дейиш мумкин.\nХулоса қилиб айтганда, Мурожаатномада суд тизимида белгиланган вазифалар бугунги кунда давлат сиёсатининг энг устувор йўналишига, янги жамиятнинг стратегик мақсадига айланган “адолатни қарор топтириш” учун суд органлари фаолиятини такомиллаштиришга мустаҳкам асос бўлади.\nШу ўринда Президентимизнинг “Адолат бу — давлатчиликнинг мустаҳкам пойдеворидир”, деган фикрини келтириб ўтиш мақсадга мувофиқ. Зеро, адолат азал-азалдан халқимиз онгида энг улуғ тушунчалардан бири сифатида шаклланган. Ва ота-боболаримиз уни юксак қадрият деб билган. Мана шу анъана, мана шу қараш бугун ҳам авлодлар тимсолида давом этмоқда. Мурожаатноманинг ҳам асл негизида мана шу адолат тушунчаси ётибди.\nДавра суҳбатини Арслон ЭШМУРОДОВ тайёрлади.\nАввалги мақола “Меҳрибонлик уйи” битирувчиларига бир сўз билан таърифлаб бўлмас бахт насиб этди\nКейинги мақолаНавоийдан баҳрамандлик ифодаси


Камбожада мусулмонларни геноцид қилганликда айбланган ҳарбий жиноятчи ўлди\n26 ноябр 2020, Тошкент вақти: 09:28\nҲарбий жиноятчи Нуон Чеа.\nКамбожада «қизил кхмерлар» режими иерархиясида «иккинчи биродар» ҳисобланган ҳарбий жиноятчи Нуон Чеа 4 август куни 93 ёшида вафот этди. У Баттамбанг вилоятидаги қамоқхонасида жон берди.\nAFP агентлиги эса суд тизимидаги манбасига таянган ҳолда Нуон Чеа Кхмер-Совет дўстлиги касалхонасида ўлганини хабар қилди. Ўлим сабаблари айтилмади.\nНуон Чеа Камбожада этник озчиликлар, асосан мусулмон чамларни геноцид қилганликда айбланиб, БМТ Халқаро суди томонидан умрбод қамоқ жазосига ҳукм қилинган икки шахсдан бири эди. Нуон Чеа «қизил кхмерлар» режими иерархиясидаги «биринчи биродар» Пол Потдан кейинги иккинчи одам бўлган.\nКоммунистик партия раиси ва ҳукумат раҳбари бўлган Пол Пот 1975 йилда асос солган ва 1979 йилгача давом этган «қизил кхмерлар» режими пайтида икки миллионга яқин аҳоли ҳалок бўлган. Мутахассислар уч миллион одам қийноқлар ортидан ўлгани ва қатл қилинганини айтиб келадилар.\n2018 йилда «қизил кхмерлар» режими расман геноцидда айбдор деб топилди. Нуон Чеа шундан сўнг умрбод қамоққа ҳукм қилинган эди. У ўзига билдирилган айбловларни тан олган эмас.


Коррупция балосига йўл қўйилмайди! - Уч илдиз\nБу иллатга қарши энг самарали усул — жамоатчилик назоратидир,\nдейди Дониш домла.\n- Коррупция — тараққиёт кушандаси, хавфли жаҳолатдир. Бу жаҳолатга қарши биз фақат маърифат билан курашамиз. Олий Мажлис депутатлари, сенаторлар, ҳуқуқни муҳофаза қилиш органлари ходимлари билан ҳамкорликда мураббийлар ва талабалар ўртасида ўтказиладиган маънавий-маърифий тадбирларимизда бу мавзу алоҳида ўрин эгаллайди! Токи, бу иллатни қайсидир нафс бандасининг қўлидан эмас, қалбидан суғуриб ташлашимиз шарт! Маънавият ва маърифат ҳар қандай жаҳолатга барҳам беришга қодир кучдир.\nШу муносабат билан барчага қуйидаги мақолани ўқишни тавсия этилади.\n«Ҳатто коррупцияга қарши курашадиган тизимларда ҳам коррупция учрайди»\nИнсон дунёга келишида унинг қулоғига азон айтилишидан олдин бу ёруғ оламда ўзига хос ижтимоий муносабатлар мавжудлигини “суюнчи” сўзи орқали етказиб қўйилгандек.\n“Коррупция” сўзи бугун афсуски, энг кўп ишлатиладиган сўзларимиз қаторидан жой эгаллаб улгурган. Чунки ижтимоий ҳаётда унинг домига дуч келганлар кўпчиликни ташкил этмоқда.\nМутахассисларнинг билдиришича, қадимда қабилаларда маълум бир мавқега эга бўлиш учун унинг сардорига турли совға-саломлар бериш одатидан коррупциянинг илдизлари бошланган. У вақтларда бу ҳол одатий қабул қилинган. Бироқ давлатлар ташкил топиши, унинг аппарати мураккаблашуви ва марказлашуви коррупциянинг давлат ривожланишига катта тўсиқ эканлигини кўрсатди.\nТез-тез эшитиб қолаётганимиз: болалар боғчасидан то олий даргоҳгача, қоровулдан то ҳокимларгача, айбдордан то қозигача бу иллат қурбони бўлиб кетсалар-у, чеки узилмаса-я…\nОдамлар олтиндан қимматли вақтини беҳудага кетказмаслик, бу ҳам камлик қилгандай “уддабурон” бўлмагани учун иши битмай қолишини билишади. Ўзлари ҳақ бўлсалар ҳам, пора беришга ўрганган (ёки мажбур). Йиллар давомида шаклланган бу жараёнга кишиларни асаби дош бермайди, вақти йўқ. Кўпчиликнинг баҳонаси ҳам шу. Кўпчилик “бераверади”, камчилик “олаверади”. Қарабсизки, уларнинг сафи ва нафси ошишига кўпчилик айбдор! Демак, давлат идораларига мурожаат қилишдаги, турли расмиятчиликларни битириш йўлидаги баъзи бир тўсиқлар одамларни пора бериш ва олишга мажбур этади.\nБир фуқаронинг интернетда “Ҳатто коррупцияга қарши курашадиган жойларда ҳам коррупция бор”, дея қолдирган пости кишини ўйлантириб қўяди ва беихтиёр Имом ал-Бухорий ҳазратларининг Ал-жомиъ ас-саҳиҳ аcарида “Одамларга шундай замон келадики, инсон ўз топган молу дунёсини ҳалол йўл бирлан топдими ёки ҳаром йўл бирлан топдими, иши бўлмай қўяди”, дейилгани ёки 17-аср уламоларидан бири Томас Гоббснинг “Коррупция – даврлар оша ўсиб келаётган илдиз бўлиб, у ҳар хил орзу-ҳаваслар ортидан бирортаям қонунни менсимасликдир”, деган фикрини исботламоқда.\nДавлат ва дин қораласа, қонунларимизда коррупцияга қарши нормаларнинг мавжудлиги, қолаверса, ҳуқуқий нормаларни янада такомиллаштириб боришнинг зарурати бу иллат ҳамон давлат ва жамият обрўсига путур етказиб келаётганлигидан далолат беради.\nҚуръони Каримда “Бир-бирларингизнинг молларингизни ботил йўл билан еманг. Билиб туриб одамларнинг молларидан бир қисмини ейишингиз учун ҳокимларга гуноҳкорона ташламанг”, дейилган. Ёки Забурда бошқаларга бўҳтон қилган, айбсизга қарши гувоҳлик бериш учун пора олганни иблисга тенглаштирилган.\nДунё тажрибасининг кўрсатишича, коррупцияга қарши кураш қадимдан бошланган. Жумладан, Шумер давлати порахўрликка қарши курашган биринчи мамлакат сифатида эътироф этилади ёки Бобил ҳукмдори Хаммурапи томонидан коррупцияга қарши алоҳида қонун ишлаб чиқилган.\nГеродотнинг хабар беришича, қадимги форс давлати – Аҳамонийлар салтанатида шоҳ Кир IIнинг ўғли Камбис II даврида пора олган судьянинг тириклайин териси шилиниб, унинг курсисига тортиб қўйилган ва ўғли шу вазифага тайинланган, токи судда иш кўраётган чоғида қайси курсида ўтирганини унутмасин.\nЕвропада порахўрларга нисбатан кескин чоралар қўллаш даври ўрта асрларга тўғри келади. Унда жиноятчига мисли кўрилмаган қаттиқ қийноқ усулларидан (чопиб тўртга бўлиш, чархпалакка тортиш, осиш, оловда ёқиш, қўлларини кесиш, қизиган ёғга тириклайин ташлаб юбориш ва б.) фойдаланилган.\nЯпонияда бу масала бола онгига элементар усулларни сингдиришдан бошланган. Яъни, дарс машғулоти вақтида китобдан кўчираётган ўқувчи ёнида ўтирган дўсти ўша пайтнинг ўзида ўқитувчига хабар берган. Ўқитувчи айбдорга жазо бали ва айтиб берган ўқувчига эса рағбатлантириш бали қўйган.\nСингапур ҳозирги пайтда коррупциянинг йўқлиги, иқтисодий эркинлик ва тараққиёт даражаси бўйича дунё рейтингларида етакчи ўринларни эгаллаган, қатъий авторитар давлат номини олишига “Виждонли бўлиш ва сотилмаслик” тамойили сабаб бўлган. Сингапур мисоли сиёсий ирода, коррупцияга қарши самарали қонунчилик ва сотилмайдиган мустақил агентлик (Коррупция ҳолатлари юзасидан суриштирув олиб бориш бюроси) бир неча йил ичида коррупцияни жуда паст даражага туширишга қодир эканлигини кўрсатди. Бу давлатдаги асосий ислоҳотлар судьяларнинг ойлигини кескин оширишга (1990 йилда 1 млн. доллар), судьялик лавозимига энг яхши адвокатлар жалб этишга қаратилди. Мафия гуруҳлари шафқатсизлик билан йўқ қилинди. Масъулиятли лавозимларни эгаллаб турган давлат хизматчиларининг маоши хусусий корпорациялар топ-менежерлариники даражасигача оширилди.\nҲозирда порахўрлик учун қўлланиладиган Хитойдаги жазо тури бошқа ҳеч бир давлатда бўлмаслиги табиий. У ерда бундай жиноят жиддий саналиб, жиноятчига нисбатан қатл жазоси белгиланади. Порахўрнинг қариндошларига эса у отиб ўлдирилган ўқ учун тўлов-ҳисоб варақаси юборилади.\nЖанубий Корея Конституцион маҳкамаси коррупция туфайли бундан олдинги ўз давлат раҳбарини кечирмади ва лавозимидан четлатди. Бу давлатда барча раҳбар амалдорларнинг фаолиятини ишдан кетгандан кейин ҳам чуқур тафтиш этиш кенг жорий этилган.\nШундай бўлса-да, бу иллат давлатлар ўртасида мусобақалашиб бормоқда. ОАВ орқали вақти-вақти билан коррупцион давлатлар рейтинги аниқланиб, уларнинг ўнталиги эълон қилиб борилаётганлиги жаҳонда бораётган қуролланиш пойгасини ҳам ортда қолдирмоқда.\nКоррупцияга қарши кураш халқаро миқёсда қораланиб, Бирлашган Миллатлар Ташкилоти томонидан 9 декабрь – Халқаро коррупцияга қарши кураш куни деб эълон қилинган.\nЭнг ачинарлиси, дунёнинг деярли барча давлатлари қонунларида коррупцияга қарши нормалар мавжуд бўлса-да, порахўрлик дунёнинг исталган бурчагида, қаердадир кескин авж олган бўлса, қаердадир бир қадар камроқ шаклланган.\nТадқиқотлар кўрсатадики, ҳар қандай иллатга барҳам беришда самарали восита – бу иллатни ўзи билан эмас, балки сабаби билан курашишдир.\nЎзбекистон ҳам коррупцияга қарши курашиш бўйича қатор чора-тадбирларни амалга оширмоқда. Сўнгги йилларда, бу иллатга қарши кураш бўйича аниқ мақсадли стратегия белгиланди. Жумладан, 2017 йилда “Коррупцияга қарши кураш тўғрисида”ги Қонуннинг қабул қилиниши ҳам жамиятимизда бу иллатга қарши курашнинг янги босқичини белгилаб берди. Мазкур қонун билан коррупция, яъни порахўрлик, мансабдан фойдаланган ҳолда қонунни суиистеъмол қилиш, таниш-билишчилик, қариндош-уруғчилик, истеъдодли кадрларнинг ўсишига тўсиқ бўлиш, инсон ҳуқуқларини бузиш, тамаъгирлик қилиш каби ҳолатларда, бундай қабиҳликларни амалга оширганлар учун давлатнинг қатъий жазоси муқаррарлиги аниқ равшан белгиланди.\nҚабул қилинган қонун ҳужжатлари ўзининг самарасини бера бошлади. Хусусан, мамлакатда бюджет очиқлигининг таъминланиши, Ўзбекистон турли халқаро рейтингларида (“Халқаро бахт индекси”да 47-ўрин, “Қонуний тартибларга итоат қилиш индекси”га кўра 2-ўрин ва ҳ.к.) кўтарилиб бораётганлиги аҳамиятли.\nШу ўринда қонун ҳужжатларини ҳаётга татбиқ этишда қуйидаги жиҳатларга алоҳида эътибор қаратиш мақсадга мувофиқ.\n- ОАВнинг шу йўналишдаги фаолиятини янада ривожлантириш, коррупция ҳолатларини аниқлаш, оқибатларини ёритиш борасидаги фаолиятини рағбатлантириб бориш механизмини жорий этиш, Олий Мажлис палаталарида Қўмиталар, Фракциялар йиғилишлари, Ялпи Мажлислари, шунингдек, Вазирлар Маҳкамаси ва унинг барча даражадаги тузилмаларида бўлаётган йиғилишларида ОАВларининг чекловларсиз иштирок этишини кафолатлаш;\n- аҳолининг турмуш фаровонлигини ошириш ва меҳнатга муносиб ҳақ тўлашни энг долзарб масаласи ҳисобланган “Истеъмол саватчаси”ни жорий этишни тезлаштириш;\n- диний уламоларимиз масжид ва мадрасаларда мунтазам равишда коррупция ва унинг салбий оқибатлари хусусида тарғиботлар олиб бориш;\n- “Коррупциядан холи ҳудуд” номинацияси бўйича кенг жамоатчилик ўртасида ижтимоий сўровлар ташкил этиш орқали, танловлар ўтказиш;\n- олимлар, тадқиқотчилар ва изланувчиларнинг коррупцияга қарши кураш бўйича тадқиқот натижаларини амалиётга жорий этиш механизмини ривожлантириш, инновацион ёндашувларни қўллаб-қувватлаш;\n- аҳоли томонидан энг кўп мурожаат этиладиган жабҳалар, хусусан, коррупция аломатлари бўлиши мумкин бўлган тармоқларда кафолатланган шаффоф электрон тизимни жорий этиш. Масалан, навбатларнинг электрон шаклини яратиш ва мунтазамлигини таъминлаш.\nКўриниб турибдики, бир кишининг фикри бу муаммони тўлақонли ҳал этишга етарли эмас. Бироқ ҳар бир жабҳада мана шу масалага билдирилган муносабат, уни ривожлантириш, кўрсатилган ташаббус миллат шаъни ва давлат обрўси, энг муҳими эртанги кунимиз учун хизмат қилади. Зеро, жаҳонда коррупцияга қарши кураш аллақачон бошланганини ҳаммамиз ҳар дам ҳис этиб турайлик.\nNext story Талаба мобил телефонидан фойдаланиши мумкин…ми?\nPrevious story Ўзбекистонда жамоатчилик билан алоқалар қай даражада?


Дарҳақиқат, бугун юртимизда жисмонан соғлом, маънан етук авлодни вояга етказишга қаратилган беқиёс эзгу саъй-ҳаракатлар амалга оширилмоқда. Замонавий мактаблар, коллежлар, лицейларда яратилган шарт-шароитлар, илғор педагогик технологиялар асосида янгиланган таълим тизими, спорт иншоотлари, футбол майдонлари, айтиш жоизки, буларнинг бари эртанги кунимиз эгаларига берилаётган эътибор, ғамхўрлик ва юксак рағбатнинг амалий ифодасидир.\nЧунончи, Президентимиз томонидан 2014 йилнинг “Соғлом бола йили” деб эълон қилиниши бу борадаги ишлар янада юқори босқичга кўтарилишидан дарак бериб турибди. Тадбирда сўзга чиққанлар ана шулар ҳақида атрофлича фикр юритиб, соғлом авлодни вояга етказишда тарбиянинг турли йўлларидан кенг фойдаланиш хусусида тўхталдилар. Бу борада, хусусан, кўргазмали тарғибот воситаларининг алоҳида ўрни борлиги қайд этилди. Бинобарин, мамлакатимиз шаҳар ва қишлоқларида, аҳоли гавжум жойларда турли тарғибот воситаларининг ўрнатилгани ва уларда халқимизнинг бунёдкорлик ғоялари, ўз фаолияти билан ёшларга ибрат бўлаётган замондошларимиз сиймолари шарқона услубларда кўрсатиб берилгани кишини қувонтиради.\nСеминарда “Соғлом бола йили” Давлат дастурида кўзда тутилган мақсад ва вазифаларни амалга оширишда соҳа ходимлари олдида турган долзарб юмушлар ҳақида ҳам атрофлича сўз юритилди. Шунингдек, “Тасвирий ойина” ижодий уюшмаси томонидан тайёрланган “Соғлом бола — ёруғ келажагимиз” деб номланган тавсиялар қўлланмаси тақдимоти ҳам ўтказилди. Унда Президентимизнинг асарлари ва маърузаларидан олинган қайдлар, донишмандларнинг ибратли иборалари, халқ мақоллари, она-Ватанни улуғловчи, маънавий қадриятларимизни эъзозлашга, ҳар томонлама соғлом авлодни вояга етказишга ундовчи пурмаъно ҳикматлар жамланган.\n— Соғлом бола йили ҳар биримиздан астойдил ҳаракат қилишни, ташаббус кўрсатишни талаб этади, — дейди “Тасвирий ойина” ижодий уюшмаси Бухоро вилояти бўлими бош дизайнери Зоҳид Қобилов. — Негаки, биз мазкур йил мақсад-моҳиятини теран очиб берувчи реклама материаллари, баннерлар, плакатлар ҳамда бошқа тасвирий тарғибот воситаларини чиройли ва таъсирчан тарзда тайёрлашимиз керак. Шу боис кўргазмали семинарда билим ва тасаввурларимизни бойитиб олдик, ҳамкасбларимиз билан фикрлашдик, тажриба алмашдик, янада фаол ишлашимиз зарурлигини англаб етдик.\nТадбирда вилоят ҳокими вазифасини бажарувчи М. Эсанов иштирок этди.\nМазкур рукндаги бошқа мақолалар: « Ижод, маҳорат ва рағбат\tИшончимиз, фахримиз, ғуруримиз »


НЕВРАСТЕНИЯ » Тиббий психология – Расмий сайт\nЯнгиликлар » Энциклопедия » НЕВРАСТЕНИЯ\nНеврастения (юн. neuron – нерв, astenia – заифлик) асаб заифлиги деган маънони англатади. Неврастения асабнинг ортиқча зўриқишидан келиб чиқади. Тез асабийлашадиган одамлар неврастенияга тез чалинишади. Ақлий ва жисмоний меҳнатнинг номутаносиблиги ҳам неврастения келиб чиқишига сабаб бўлади. Доимий ҳиссий зўриқишлар, яқин кишисидан жудо бўлиш, оила ва ишхонадаги келишмовчиликлар, доимий қўрқув ва хавотир неврастения ривожланишига туртки бўлади. Неврастениянинг оила аъзоларида учраши унинг ривожланишида наслий омилларнинг аҳамиятини ҳам кўрсатиб беради. Ёш болаларда неврастения ривожланишига уни ўраб турган муҳит, айниқса, ота-она орасидаги жанжаллар сабабчи бўлади. Болалик даврида олинган руҳий жароҳатлар ҳам бундан мустасно эмас.\nНеврастения нафақат жаҳлдор одамлар, балки ўта андишали одамларда ҳам ривожланади. Андишали одам жанжал чиққанда ҳиссиётга зўр бермасликка ва ўзини бошқариб туришга ҳаракат қилади, бировнинг кўнглини оғритиб қўймай дейди. Бу ҳолатлар ҳам невроз шаклланишига туртки бўлади. Шунингдек, витаминлар етишмовчилиги, камқонлик, сурункали ва оғир касалликлар ҳам неврастенияга олиб келиши мумкин.\nНеврастенияда даволаш муддати ва натижаси кўпроқ унинг тўғри олиб борилишига боғлиқ. Даволашни бошлашдан олдин неврастенияга олиб келувчи сабаблар аниқланиши ва улар иложи борича бартараф этилиши керак. Асосий сабаблар бартараф қилинганда аксарият беморларда даволашни давом эттиришга ҳожат ҳам қолмайди, улар тузалиб кетишади. Лекин баъзи ҳолларда неврастениянинг сабабини аниқлаш ва уни бартараф этиш анча мушкул.\nНеврастенияда беморларни даволаш учун жуда кўп дори-дармонлар бўлиб, уларни танлашга индивидуал ёндашиш керак. Бу мақсадда турли транквилизаторлар, седатив дорилар ва психостимуляторлардан фойдаланилади. Дориларнинг аксарияти седатив таъсирга эга бўлганлиги боис, уларни ишлаб юрган беморларга тавсия қилиб бўлмайди. Ривожланган давлатларда неврозни даволаш билан неврологлар эмас, асосан психологлар (психоаналитиклар) шуғулланишади. Худди психосоматик синдромларни даволашда ишлатиладиган психодинамик терапия неврозни даволашда кенг қўлланилади. Фрейд назариясининг яратилишига ҳам неврозни даволашга уриниш туртки бўлган. Шунингдек, беморга умумий массаж, игна билан даволаш, эрталабки бадантарбия ва спортнинг ўзига маъқул турлари билан шуғулланиш тавсия этилади. Йилда бир марта сиҳатгоҳларда дам олиб туриш ҳам ўта фойдалидир.\nҚўшилган: 21:32 / 16-04-2021 Ўқилди: 63\nНЕВРОГЕИ ҚОВУҚ СИНДРОМИ


Бугун Навоий вилоятида бўлсангиз, ҳар жабҳада ана шундай фидойилик намуналарининг гувоҳига айланасиз. Зеро, ушбу замин ўтган йигирма уч йил давомида ўзгача қиёфа касб этди. Саноат, қишлоқ хўжалиги равнақ топди. Инфратузилма ривожланди. Таълим, тиббиёт, спорт соҳаларида катта ютуқларга эришилди. Бундай беқиёс ўзгаришлар замирида, албатта, шу ҳудудда истиқомат қилаётган жонкуяр ва ташаббускор инсонларнинг меҳнати, шижоати мужассам.\n— Юртимиз кундан-кунга яшнамоқда, — дейди Ўзбекистон фахрийларни ижтимоий қўллаб-қувватлаш “Нуроний” жамғармасининг Навоий вилояти бўлими раиси Жалил Норов. — Ҳар қадамда ўзгариш, ҳар қадамда янгиланиш. Шаҳару қишлоқларимиз обод, турмушимиз янада фаровон бўлиб бораяпти. Тўй тўйларга, байрам байрамларга уланаётир. Давлатимиз томонидан юртдошларимизнинг бахтли ҳаёт кечириши учун барча имконият яратиб берилаяпти. Қаранг, Ҳазрат Алишер Навоий номи билан аталган вилоятимиз марказида бир пайтлар у зотнинг бирорта ҳам ҳайкали бўлмаганини қандай изоҳлаш мумкин?! Шукрки, истиқлол шарофати билан миллий қадриятларимиз қайта тикланди, улуғ аждодларимиз номи улуғланиб, уларнинг бой маънавий меросидан баҳраманд бўлиш бахтига эришдик. Хусусан, бевосита Президентимиз ташаббуси билан вилоятимиз марказида Алишер Навоий бобомизнинг бронзадан ясалган 18 метрлик муҳташам ҳайкали ўрнатилди ва унинг атрофида сўлим хиёбон барпо қилинди.\nЭътиборлиси, бундай масканларни вилоятнинг барча туман ва шаҳарида ҳам учратиш мумкин. Ёки собиқ тузум даврида Навоийда энг катта цемент заводи бўла туриб, шу ерлик одамларнинг омонат пойдевор устига пахсадан, гуваладан уйлар қуришга мажбур бўлганига нима дейсиз? Мана, бугун истиқлол саодатидан баҳраманд бўлиб яшаяпмиз. Барча соҳада юқори ўсиш суръатлари кузатилмоқда. Энг муҳими, одамларимиз бугунидан рози, эртасидан кўнгли тўқ. Фақат эзгу мақсадларни кўзлаб, буюк келажак сари дадил одимламоқда. Буни вилоятимиздаги ислоҳотлар самараси мисолида ҳам яққол кўриш мумкин.\nСаҳро бағридаги сирли сандиқ\nНавоий вилояти ҳақида гап кетганда, “Саҳро бағридаги сирли сандиқ” деган ташбеҳ қўлланилади. Бу бежиз эмас, албатта. Чунки бепоён Қизилқум бағри — чинакам хазиналар булоғи. У истиқлол шарофати билан кўз очиб, мамлакатимиз иқтисодий қудрати ва салоҳиятини мустаҳкамлашга хизмат қилмоқда. Бугун тап-тақир саҳро ўрнида қад ростлаган обод ва кўркам иншоотлар, йирик саноат мажмуаларини кўриб, ҳайратингиз ошиши тайин. Хусусан, кейинги йилларда ҳудудда ўнлаб йирик ишлаб чиқариш корхоналарида кенг кўламли модернизациялаш ишлари амалга оширилиши билан янги турдаги рақобатбардош маҳсулотлар тайёрлаш, уларнинг сифатини янада яхшилаш имконияти яратилди.\nЖумладан, айни кунда Навоий кон-металлургия комбинати томонидан тизимни техник ва технологик янгилашга йўналтирилган, умумий қиймати 964,9 миллион АҚШ долларилик 21 истиқболли лойиҳа рўёбга чиқарилаётир. Уларнинг тўлиқ амалга ошиши комбинат салоҳиятини янада юксалтириш баробарида, мамлакатимиз иқтисодиёти равнақига ҳам хизмат қилиши, шубҳасиз.\nБинобарин, “Навоий иссиқлик электростанцияси” ОАЖда соатига 478 МВт. электр энергияси ҳосил қилиш қувватига эга янги буғ-газ қурилмаси ишга туширилиши воҳадаги саноат тармоқларини жадал ривожлантириш учун имкониятларни кенгайтирди. Шундан келиб чиқиб, айни пайтда корхонада қуввати 450 мегаватт бўлган яна бир шундай замонавий қурилмани бунёд қилиш ишлари изчил давом эттирилаяпти. Эътиборлиси, Япония халқаро ҳамкорлик агентлиги билан биргаликда амалга оширилаётган 527 миллион АҚШ долларилик мазкур лойиҳа шарофати билан нафақат электр энергияси, балки 200 гигакалория/соат миқдорида иссиқлик қуввати ҳам ҳосил қилинади.\n— Ишга туширилиши кўзда тутилаётган илғор қурилма юқори тежамкорлиги билан алоҳида ажралиб туради, — дейди жамиятнинг дастурловчи-муҳандиси Латифжон Ҳасанов. — Қолаверса, у халқаро экологик меъёрларга тўлиқ жавоб бериши билан ҳам аҳамиятлидир. Бу эса атроф-муҳитга заҳарли моддалар ва кимёвий чиқиндилар тарқалишининг олдини олади. Қурилманинг тўлиқ компьютерлаштирилиши ҳам барча технологик жараённи бошқаришни осонлаштиради.\nБундай модернизациялаш тадбирлари мамлакатимиз кимё саноатидаги етакчи корхоналардан бири — “Навоийазот” очиқ акциядорлик жамиятида ҳам олиб борилаётир. Масалан, бу ерда барпо этилаётган янги мажмуанинг ишга туширилиши билан йилига 660 минг тонна аммиак ва 577,5 минг тонна карбамид ишлаб чиқарилади. Ўз навбатида, 2017 — 2019 йилларга бориб корхона қуввати 2,6 баробар ортиши баробарида, кимёгарлар жамоаси сафи яна минглаб ёш мутахассислар ҳисобига кенгаяди.\nҚувонарлиси, айни кунда “Навоий” эркин индустриал-иқтисодий зонасидаги ўнлаб корхоналар, “Қизилқумцемент”, “Навоийэлектрокимёзаводи” каби йирик саноат тузилмаларида ҳам технологик янгиланишлар изчил давом эттирилаяпти.\nЯнгиланиш — тараққиёт мезони\nЯқинда Навоий шаҳридаги 11-ихтисослаштирилган умумтаълим мактабига Жаҳон банкининг “Мактаб таълимини ривожлантириш” лойиҳаси доирасида замонавий мультимедиали электрон доска ўрнатилди. Шунингдек, таълим маскани қарийб 29 миллион сўмлик компьютер, DVD, кўргазмали воситалар ва ўқув қуроллари билан ҳам жиҳозланди.\n— Электрон досканинг қулайликлари жуда кўп, — дейди мазкур мактаб ўқитувчиси Рустам Абдиев. — Жумладан, қурилма компьютер дастури асосида ишлайди. Унда исталган маълумот ва тасвирларни бир зумда аниқ-равшан акс эттириш мумкин. Қолаверса, сенсорли қоплама ёзувларни тушириш ва аксинча, ўчириш учун жуда ўнғай. Буларнинг барчаси машғулотларни самарали ўтказиш учун айни муддаодир.\nЭътиборли жиҳати, жорий йилнинг ўтган даврида вилоятдаги 52 та умумтаълим мактаби ана шундай компьютер, DVD, ўқув-кўргазмали қуроллар ҳамда электрон доска билан таъминланди.\nДарҳақиқат, таълим тизимидаги ислоҳотлар жараёнини илғор педагогик ва ахборот технологияларисиз тасаввур этиб бўлмайди. Шу боис уларнинг моддий-техник базасини мустаҳкамлашда ана шу жиҳатга алоҳида эътибор қаратилмоқда. Пировардида ўқувчи-ёшларнинг замон талаблари даражасида илм эгаллаши учун барча шарт-шароит яратилаётир. Чунончи, янги ўқув йилида вилоятдаги 5 та касб-ҳунар коллежи ва 12 та умумтаълим мактаби ўқувчилари реконструкция қилинган ва капитал таъмирланган биноларда ўқув машғулотларини бошлади. Бундан ташқари, 2014 йил Манзилли дастурларига мувофиқ, қиймати 7 млрд. сўмлик, жами 6 та болалар спорти иншооти ҳамда 2 та мусиқа ва санъат мактаби фойдаланишга топширилмоқда.\nБоғларга бурканган файзли манзиллар\nХалқимиз бунёдкорлик салоҳиятидан далолат берувчи иншоотлар, обод манзиллар бугун юртимизнинг ҳар бир туман ва шаҳарида учрайди. Навоий шаҳридаги Алишер Навоий номидаги марказий маданият ва истироҳат боғини ҳам, ҳеч иккиланмай, ана шулар сафига қўшиш мумкин. Истиқлол туфайли ушбу боғ бутунлай янги қиёфа, чинакам тароват касб этиб, навоийлик ёшларнинг севимли масканига айланди. Хусусан, Ўзбекистон Республикаси Вазирлар Маҳкамасининг 2010 йил 29 декабрдаги “2011 — 2015 йилларда маданият ва истироҳат боғларининг моддий-техника базасини мустаҳкамлаш ва уларнинг фаолиятини янада такомиллаштириш чора-тадбирлари дастурини тасдиқлаш тўғрисида”ги қарори асосида бу ерда кенг кўламли бунёдкорлик ишлари амалга оширилди.\nБоғнинг умумий майдони 126 гектардан ошади. Шундан 21 гектарини сунъий кўл эгаллаган. Мўъжаз хиёбонлар, ўйингоҳлар, майдончалар, спортчилар учун югуриш йўлаклари, елканли, эшкакли қайиқ мусобақалари учун махсус жойлар йигит-қизларнинг мароқли ҳордиқ чиқариши билан бирга, ўз истеъдод ва маҳоратларини кенг намойиш этишига имкон бермоқда. Қолаверса, “Ёшлар маркази”, амфитеатр, аквапарк, ёпиқ сув ҳавзаси ҳамиша ёш авлод вакиллари билан гавжум. Боғга кираверишда ташкил этилган кичик ҳайвонот боғида сақланаётган турли ҳайвонлар ва қушлар ҳам шаҳар аҳли ҳамда меҳмонлари диққатини ўзига жалб қилиб келмоқда. Ўнлаб замонавий аттракционлар болажонларга қувонч улашаяпти. Мусиқали фавворадан отилиб чиқаётган зилол сувнинг камалак рангида жилоланиши эса оқшом маҳали боғга ўзгача ҳусн бахш этади.\n— Навоийнинг иқлими қуруқ, — дейди Алишер Навоий номидаги марказий маданият ва истироҳат боғи директори Зариф Қўлдошев. — Айниқса, жазирама забтига олганида, ҳамма ўзини соя-салқинга уради. Тўғри-да, кун қайнаганда ям-яшил дарахтзорлар — жоннинг роҳати. Фаввораларни-ку, айтмай қўя қолай. Ёнида бир зум тин олсангиз, намхуш ҳаводан танангиз яйрайди. Шу боис бизнинг истироҳат боғимиз баҳор, ёз ва куз ойларида одамлар билан гавжум. Масканимизни ҳақиқий чаманзорга ўхшатасиз. Кимдир ўғил-қизлари, яна кимлардир набираларини етаклаб шу ерга келишаяпти. Чунки бу ерда ҳамманинг кайфияти чоғ. Болаларнинг шодон қийқириқлари тинмайди. Ён-атроф кўркам, файзли. Дилларда эса Истиқлол сурури жўш уради. Ҳадемай, Ўзбекистонимизнинг ҳар қарич ери ана шундай боғу роғларга бурканади!\nМазкур рукндаги бошқа мақолалар: « Инвестиция самараси\tЭкспорт имкониятлари кенгайди »


Франция ва Германия умуммиллий локдаунни қайта тикламоқда — Sof.uz\n29.10 11:26 126 Жаҳон\nФранция президенти Эммануел Макрон телевизион мурожаатида мамлакат ҳудудида умуммиллий карантин бошланганини эълон қилди ва мамлакат ҳудудлари ўртасида одамларнинг ҳаракатланиши тақиқланганлигини эълон қилди. Чеклов чоралари камида ноябр охиригача амал қилиши кутилмоқда.\n"Мен вирусни тарқалишини тўхтатиш учун изоляцияни жума кунидан бошлаб жорий қилиш керак деган қарорга келдим", - деди Макрон, одамлар фақат иш жойига бориш ёки тиббий ёрдам олиш учун ташқарига чиқишлари мумкинлигини таъкидлаб. Кўчага чиқиш учун махсус шаклни тўлдириш керак бўлади. Ушбу талаб баҳорда биринчи карантин пайтида кучга кирди.\nМакроннинг сўзларига кўра, янги қоидалар коронавирус тарқалишининг иккинчи тўлқинининг биринчисига қараганда оғирроқ бўлиши мумкин бўлган жиддий оқибатларини олдини олиш мақсадида киритилмоқда.\nЎтган кун давомида Францияда 523 киши коронавирусдан вафот этди, улардан 235 нафари касалхоналарда эмас, уйда.\nНемис барлари ва ресторанларидаги ишчилар янги чекловларга қарши чиқишмоқда. Фото: Getty Images\nМакрондан бироз олдин Германия канцлери Ангела Меркел ҳам 2 ноябрдан бошлаб тўрт ҳафта давом этадиган карантин жорий этилишини эълон қилди. Расмийлар эпидемиологик вазият қандай ривожланишига қараб чекловларни икки ҳафта ичида қайта кўриб чиқмоқчи.\nЧеклов барларни, меҳмонхоналарни, кинотеатрларни, спорт залларини ва дам олиш марказларини ёпишни назарда тутади. Ресторанлар меҳмонларни қабул қилмайди ва фақат элтиб бериш орқали овқат сотиш имкониятига эга бўлади. Дўконлар ва таълим муассасалари ўз фаолиятини давом эттиради. Одамлар бир-бирлариникига ташриф буюришлари мумкин, аммо 10 кишидан ортиқ ва иккитадан кўп хонадонли тадбирларда йиғилмасликлари лозим.\nСоғлиқни сақлаш тизимининг қулаши олдини олиш учун қаттиқ чекловлар зарур, деди Меркел. "Биз ҳозирданоқ ҳаракат қилишимиз керак", - деди канцлер. - Пандемия билан боғлиқ жиддий вазиятни юмшатиш, одамлар ўртасидаги алоқаларни чеклаш орқали амалга оширилиши мумкин, шу билан бирга иқтисодиётни ҳимоя қилиш учун ҳаракатларни амалга оширади".\nДунёда коронавирус билан касалланганлар сони ўртача кунига 450 минг кишига ўсишда давом этмоқда ва 45 миллионга яқинлашмоқда. 1 миллион 171 минг киши вафот этди, деярли 32,5 миллион киши даволанди.\nСешанба куни 500 минг одам коронавирус юқтирди - бу эпидемия бошлангандан бери энг юқори кўрсаткич.\nЭнг кўп ҳолатлар АҚШ (9 миллиондан ортиқ) ва Ҳиндистон (деярли 8 млн) да кузатилмоқда.\nВазият Тинч океани минтақаси - Хитой, Жанубий Корея, Япония ва Австралияда нисбатан яхшироқ.\nЕвропанинг барча давлатлари амалда турли даражадаги карантин чекловларини тикламоқда. Америка маъмурияти Оқ уй раҳбари Марк Медоузнинг оғзи билан касаллик тарқалишини назорат қилишдан воз кечганини, барча умид вакцинанинг пайдо бўлишига боғланаётганини билдирди.\nГермания Франция Коронавирус жаҳон\nКеча, 18:40 1786\n27.02 17:11 1146\n26.02 20:34 1017


Жаҳон 00:21 / 26.06.2019 40745\nБангладешда кам учровчи касалликдан азият чекувчи ва “дарахт одам” деб аталувчи Абул Бажандар чидаб бўлмас оғриқ сабабли қўлларини кесиб ташлашларини сўради. Бу ҳақда AsiaOne ахборот портали хабар берди.\nБажандар верруциформ эпидермодисплазияси касаллигидан азият чекади. Бу касаллик туфайли унинг танаси дарахт пўстлоғига ўхшаш катта ўлчамли сўгаллар билан қопланган. 2016 йилда 28 ёшли эркак бу сўгалларни олдириб ташлаш бўйича 25 та операцияни бошдан ўтказган.\nҚандайдир онда шифокорлар “касалликни енгдик” деб ҳам ўйлашган, бироқ 2018 йил майида касаллик аломатлари зўрайиб кетган. Бажандар аҳволи ёмонлашган – ҳозирда сўгаллар унинг кафти ва товонини деярли тўлиқ қоплаб олган.\n“Оғриқ чидаб бўлмасга айланди. Мен тунлари ухлай олмайман. Мен жарроҳлардан бироз енгиллик ҳис қилиш учун қўлларимни ампутация қилишларини сўрадим”, деб тан олган эркак. Унинг онаси ўғлининг илтимосини қўллаб-қувватлаган. “Жуда бўлмаса у оғриқдан халос бўлади. Ҳозир у ўзини жаҳаннамдагидек ҳис қилмоқда”, деб тушунтирган аёл.\nПластик жарроҳ Саманта Лал Сен 25 июнда 7 шифокор учрашиб, Бажандар учун оптимал даволанишни ишлаб чиқишларини маълум қилган. “У ўз истагини айтди. Бироқ биз у учун қайси ечим энг яхшиси бўлиши борасида ўйлаб кўрамиз”, деб айтган жарроҳ.\nҲиндистон бош вазири Бажандар даволаниш учун пул тўлашига тўғри келмаслигини айтган.\nUptodate тиббий ресурсига кўра, дунёда бу касалликка 501 киши учраган.\n23:38 / 21.11.2019 11419\n22:57 / 21.11.2019 5321


АСАЛНИ «АСАЛ»ДАН ФАРҚЛАЙ БИЛИНГ | АгроОлам.Uz\nДомой Асаларичилик АСАЛНИ «АСАЛ»ДАН ФАРҚЛАЙ БИЛИНГ\nАСАЛНИ «АСАЛ»ДАН ФАРҚЛАЙ БИЛИНГ\nБугун асални хоҳлаган бозор расталаридан ёки сизга таниш, нотаниш бўлган «асалнинг зўри»ни сотувчилардан топиш қийин эмас. Маҳсулот қанча кўп бўлса, истеъмолчи уларнинг энг сарасини танлашга ҳаракат қилади. Лекин кўпчилик бу неъматни ўзи таниган ёки ишончли асаларичилардан олишга ҳаракат қилади.\nБундан кўзланган мақсад оддий: аввало, асаларичи харидор таъбига қараб энг мақбул асал турини тавсия этади. Демак, биз асал турларидан яхши хабардор бўлишимиз зарур. Бундан ташқари, баъзан қиёмдан тайёрланган «асал» сотувчиларига алданиб қолиш эҳтимоли ҳам бор. Хўш, тоза асални қандай фарқласак бўлади, унинг турлари бир-биридан нимаси билан ажралиб туради, нарх-навоси қандай?\nШу каби саволларга жавоб олиш мақсадида, нишонлик тажрибали асаларичи Мукаммал РАЖАБОВга мурожаат қилдик. — Асаларичилик менга ота касб, — дейди у ғурур билан. — Боларилар билан бирга улғайганман, десам ҳам муболаға бўлмайди. Лекин ҳанузгача соҳанинг сир-синоатини тўлиқ биламан деб айта олмайман.\nСиз жавоб сўраётган саволлар ҳақиқатдан, кўпчиликни қизиқтиради. Халқ орасида асосан тоғ ва чўл асали деган тушунча бор. Умуман олганда бу тўғри фикр. Одатда тоғ асали юқори сифатли ҳисобланади ва нархи ҳам шунга яраша бўлади. Улар «Ўзган асали», «Зомин асали», «Бойсун асали» тарзида жой номлари билан ҳам аталади. Чўл асали бироз бошқачароқ таснифланади. Айтайлик, бол қандай ўсимликдан олинган бўлса, ўша ўсимлик номи билан — «пахта асали», «кунгабоқар асали», «беда асали» деб аталади. Дашт ҳудудларидан олинган асаллар ҳам аксар ҳолларда чўл асали билан бир гуруҳдан саналади.\nЛекин сифати, айниқса, шифобахшлиги борасида дашт асали тоғ асалидай бўлмаса ҳам, ундан кам эмас. Хусусан, ковул асали, оққурай асали ва бошқа дашт ўсимликларидан олинадиган асаллар жуда шифобахш ва хуштаъмдир. Унинг ранги оч бўлади ва бир турли ўсимликлардан олинганлиги учун таркиби тоғ асаличалик бой бўлмайди.\nТоғ асали турфа хил доривор гиёҳлар гулидан йиғилгани боис ранги тўқ (кўпинча тилларанг) бўлади. Ўзгача хушбўй ҳид таратиб туради. Шифобахшлиги ҳам бошқа асалларга қараганда юқори. Ҳозир бозорларимизда бу асалнинг бир килограмми 35-40 минг сўмдан сотилмоқда.\nБизда — хирмонда бу турдаги энг сара асал 24 минг, чўл асалининг энг паст нархи 19 минг сўмдан. Баъзан бозорларимизда, катта йўл ёқаларида шакар қиёмидан қандайдир «усул»ларда тайёрланган «асал» сотилади. Бундай «асал»лар таркибида ҳатто умуман асал бўлмаслиги ҳам мумкин.\nНотабиий бол таркиби асосан шакардан иборатлиги ва уни ҳақиқий асалга ўхшатиш учун ҳар хил кимёвий моддалар ёки турфа гиёҳлар қўшилиши сабабли соғлиққа зарар қилиш ҳолатлари ҳам кузатилиши мумкин. Тоза асалнинг ҳам баъзан паст нархда сотилишини инкор қилмаган ҳолда шуни айтиш жоизки, сунъий болнинг биринчи белгиси арзонлигидадир.\nСунъий ва соф асалнинг фарқли томонларидан бири шуки, тоза асалда табиий ширинликдан ташқари ёқимли таъм ҳам бўлади. Қолаверса, асални ширин дея таърифлаш унчалик тўғри эмас, аслида тоза бол сал нордонроқ бўлади. Димоқни қитиқлайди, қичитади. Аммо… ҳозир ҳид таратиш учун сунъий асалларга ҳам ҳар хил воситалар қўшишмоқда… Асалнинг рангсиз, оч сариқ, қаймоқранг, тўқ сариқ, қизғиш ва қаҳваранглари ҳам бўлади.\nТоза асал илиқроқ сувда эритилса, сал бўтаналашади. Яхши ва меъёрида «пишган» асал қотиш жараёнида бир хил кристаллашади, эришда ҳам. Бу хусусият кўпроқ тоғ асалига тегишли. Чўл асали эса устки қисмидан эриб келади. Глюкоза кристаллашувчанлик хусусиятига эга бўлганлиги учун одатда чўл асали тез қотади. Таркибида фруктоза кўпроқ бўлган тоғ асалида эса бу жараён секинроқ юз беради.\n«Қўлбола» асал эса қишда ҳам қотмайди (ҳар хил воситалар билан қотирилиши мумкин). Умуман, қиш фаслида суюқ асал сотиб олишни тавсия қилмаган бўлардик. Чунки, тоза асал эритилган тақдирда ҳам шифобахшлигини йўқотади. Уни меъёрида сақлаш учун ҳарорат 60 даражадан ошиб кетмаслиги керак. Ҳақиқий ва сунъий асал орасида турадиган яна бир тур асал борки, уни нима деб аташни ҳам билмайсан киши.\nМавсум мобайнида табиатда шира кам бўлса, асалчилар асаларига шакарли сув беради. Асалари уни асалга айлантиради. Унда кам бўлса ҳам табиий асал хусусиятлари, компонентлари бўлади, лекин шифобахшлик даражасига қатъий кафолат бериб бўлмайди.\nХуллас, асални асалдан фарқлай билиш жуда муҳим. Яна бир оддий усул шундан иборатки, ёз ойларида асал гўё қуюқ пахта ёғидек бўлади ва ундан бироз олиб қошиқча билан идишга сузилганда, у худди ингичка ип каби «узилмасдан» тушаверади. Аксинча, сифатсиз яъни айтайлик, «шакар асал» бўлса, «узилиб-узилиб» қуйилади.\nМутахассилар фикрича, барча меъёрий талабларга жавоб берадиган асал ёпиқ идишда сувдан ва ҳаво намлигидан сақланса, юз йилда ҳам айнимайди. Бироқ асал вақт ўтиши билан кристалланиб, қотиб қолиши мумкин. Бунда уни суюқлаштириш учун кучсиз қиздириш керак бўлади.\nAsalari соҳа истиқболи Мамлакатимизда амалга оширилаётган изчил ислоҳотлар бозорларимизнинг тўкинлигини таъминлаб, аҳолига сифатли, арзон ва сервитамин озиқ-овқат маҳсулотлари етказиб беришга хизмат қилмоқда. Хусусан, асаларичиликни янада ривожлантириш, соҳадаги илғор тажрибаларни кенг оммалаштиришга қаратилаётган алоҳида эътибор ўз самарасини бермоқда.\nДавлатимиз раҳбарининг 2009 йил 26 январдаги «Озиқ-овқат маҳсулотлари ишлаб чиқаришни кенгайтириш ва ички бозорни тўлдириш юзасидан қўшимча чора-тадбирлар тўғрисида»ги қарори бу борада муҳим дастуриламал бўлмоқда. Қишлоқ ва сув хўжалиги вазирлигидан олинган маълумотларга кўра, республикамизда асаларичиликни ривожлантириш дастурига мувофиқ ўтган 2014 йилда 834 та лойиҳа ишга туширилган. Уларда 41 минг 230 та (режага нисбатан 110 фоиз) асалари оилалари ташкил қилинди. Ушбу мақсадлар учун жами 19,2 миллиард сўм маблағлар йўналтирилган.\nЭътиборлиси, бугунги кунгача жами асаларичилик субъектлари сони юртимизда 9 минг 618 тага етказилиб, уларда 424 минг 145 та асалари оилалари парвариш қилинмоқда. Ўтган мавсумда асаларичилик уюшмалари томонидан четдан 2 минг 320 та наслли она арилар оиласи олиб келинди ва шу ҳисобидан 80 мингдан ортиқ асалари пакетлари тайёрланган.\nУшбу пакетларнинг 37 мингтаси хорижий давлатларга экспорт қилинди, 43 мингтадан ортиғи янгидан ташкил этилган субъектларга етказиб берилди.\nАҳолига қулайлик яратиш мақсадида асаларичилик маҳсулотларини сотадиган кўплаб махсус савдо дўконлари ташкил қилинмоқда. Жумладан, Сурхондарё вилоятида 2008 йилда 60 та асаларичилик субъекти фаолият кўрсатган бўлса, ўтган йилда уларнинг сони 536 тага етгани ҳамда вилоятда 500 тоннадан ортиқ асал етиштирилгани соҳа тараққиётига бир мисолдир. Қолаверса, республикамизнинг бошқа вилоятларида ҳам бу тармоқда жуда катта ўсиш, ривожланиш босқичларини кўришимиз мумкин.\nАсаларилар қандай сув ичади? Асалариларга ҳам чучук сув, ҳам шўр сув керак. Шу сабаб битта челакка чучук сув, иккинчисига бир литрда бир ош қошиқ туз нисбатида шўр сув қуйинг.


Минбар 357 08.10.2019 10:11:22\nЖорж Вашингтон университети қошидаги Европа, Россия ва Евроосиё тадқиқотлари институтининг “Марказий Осиё” дастури вебсайтида Марказий Осиёда ислом дини тадқиқотчиси Ной Таккернинг (Noah Tucker) “Terrorism without a God: Reconsidering Radicalization and Counter-Radicalization Models in Central Asia” (“Худосиз терроризм: Марказий Осиёдаги радикаллашув ва радикаллашувга қарши кураш моделларини қайта кўриб чиқиш”) деб номланган тадқиқоти эълон қилинди.\nТадқиқот сўзбошисида марказий осиёликларнинг Суриядаги урушга сафарбар қилинишига миссионерларнинг даъвати эмас, жамиятлардаги адолатсизлик сабаб бўлгани айтилади. Н.Таккер 2016 ва 2018 йилларда Қоғозистон, Қирғизистон ва Тожикистонда ўтказган тадқиқоти натижалари ва француз олими Оливье Ройнинг Европада Суриядаги урушга жангариларни ёллаш амалиёти ҳақидаги фикрига асосланиб, “исломнинг радикаллашуви” эмас, “радикаллашувнинг исломлашиши” ҳақида гапириш кераклигини айтади.\nМарказий Осиё мамлакатларининг ҳар бирида шўролар ҳукмронлигининг сўнгги йиллари ва мустақилликнинг ўтган даври мобайнида миллий ўзига хослик – “этниклашув” ва маданиятларнинг тикланишига бошқаларга нисбатан душманлик уйғотадиган омил леб қаралмаётганини қайд этилади тадқиқотда. Гарчи радикал жангари гуруҳларнинг этник мансублик иддаоси хавфсизлик ва ижтимоий жипсликка жиддий таҳдид деб қаралса-да, ҳеч ким Андерс Брейвикнинг ваҳшиёна қилмишларини Норвегия маданиятига боғлиқ ёки ХХ асрнинг иккинчи ярмида ИРАнинг пайдо бўлиши ёки унинг Шимолий Ирландиядаги ўнлаб қонли террорчилик ҳужумларини ирландларга хос деб ўйламайди. Чунки ўзаро келиша олмаётган тарафларнинг иккаласи ҳам, асосан, католиклардир, “лекин буни ҳеч ким “радикал католиклик” демайди”. Иккала тараф ўртасидаги тафовут ечими топилмаётган сиёсий эътироз билан боғлиқ. Қўшма Штатлардаги ўнг қанот жангари ташкилотлари ёки 1865 йили, АҚШдаги фуқаролар урушидан кейин ташкил топган ва оқ танлиларнинг устунлиги учун курашган Ку-клукс-кланни дунёдаги энг узоқ фаолият юритган террорчилик ташкилоти сифатида келтириш мумкин. Улар бирор сиёсатдан норозиликдан келиб чиқиб, оммани ўз мақсадига эришиш йўлида сафарбар қилади.\n“Агар бунинг ўрнига биз уларга рақобатлашаётган сиёсий тадбиркорлар сафарбар қилган рақобатлашаётган сиёсий гуруҳлар деб қарайдиган бўлсак, зўравонлик тактикасини танлаш гуруҳ бошқа воситалар ёрдамида сиёсий ёки ижтимоий ўзгаришларга эришиш имкониятларини – ўша мақсадларга радикал (зўравонлик) усуллари ёрдамида эришишдан кўра – қай даражада баҳолаётганига боғлиқдир”, деб ёзади муаллиф. Омманинг зўравонлик тарафдори бўлган гуруҳни қўллаб-қувватлаши сабаби унинг олдида турган муаммоларни ҳал этишнинг бошқача ҳал этиш воситалари қолмаганда юз беради, яъни Н. Таккернинг бошқа таҳлилчиларга иқтибосан мулоҳаза юритишича, “на дин, на ҳатто сиёсий мақсадлар терроризмга иштиёқ уйғотмайди: одамлар терроризмни ички ва халқаро сиёсат коррупциялашган ҳамда у адолатсизлик ва тенгсизлик учун жавобгар даб ҳисоблаётган пайт қўллаб-қувватлайди”.\nОқтанлилик, дейди муаллиф, АҚШдаги Ку-клукс-кланни, Норвегия маданиятига мансублик Брейвикка ўхшаш террористларни қўллаб-қувватлашни, давлатнинг католик динини назорат қилишга уриниши ИРА терроризмини бартараф қилишга бўлган ёндашуви эканини англатмайди. Худди шунингдек, Марказий Осиёдаги зўравон сафарбарликни ҳам динга дахли бўлмаган ҳодиса ва унга фақат мақсадга эришиш йўлидаги восита деб қараш керак, чунки экстремистик гуруҳлар муайян эътирозларга боғлиқ тарзда гуруҳга – бу ўринда ўзларининг ўша муаммони ҳал этиш йўлини таклиф этаётган гуруҳига – мансублик ҳиссини шакллантиради. Уларнинг у ёки бу минтақадаги муваффақияти ёки муваффақиятсизлиги ана шу ҳиссиётни қай даражада шакллантира олишига боғлиқ.\nҚизиғи шундаки, Суриядаги урушга кетмоқчи бўлганларни йўлидан қайтаришга уринишлар бўлғуси жангариларнинг ўз ватани ёки бошқа мамлакатда ҳужумлар уюштиришига сабаб бўлган. Бунга 2016 йил Қозоғистоннинг Оқтўба шаҳрида амалга ошмай қолган ҳужумни ва 2017 йили Стокҳолм шаҳрида Ўзбекистон ватандоши Раҳмат Оқиловнинг юк машинасида одамларни бостириб кетганини мисол қилиб келтириш мумкин.\nМинтақа мамлакатлари ҳукуматлари 90-йилларда ва 2000-йилларнинг бошида Ўзбекистон ислом ҳаракати (ЎИҲ) таҳдидини тушуниш ва олдиндан башорат қилиш учун кўплаб қонунлар қабул қилди, ўн минглаб кишиларни ҳибсга олди, ҳатто терроризмга алоқаси бўлмаган гуруҳлар ва кишиларни таъқиб қилди. Ваҳолонки, Суриядаги урушда қатнашмоқчи бўлган кишилар сони ЎИҲ аъзолари сонидан 6-7 марта ортиқ эди. Бунга Башар Асаднинг шафқатсиз режимига қарши сурияликлар исёнини исломий бўлмаган мамлакатлар, ҳукуматлар ва сиёсатчилар қўллаб-қувватлагани сабаб бўлган бўлса ажаб эмас. Ажабланарлиси, муаллиф Суриядаги урушдан қайтиб, Туркияда истиқомат қилаётган марказий осиёликлар билан қилган суҳбатлардан маълум бўлишича, уларни бирор ташкилотнинг мафкураси жалб қилмаган. Аксинча, “улар саргузашт қидирган, савоб иш ва гуноҳсиз кишиларни ҳимоя қилмоқчи ёки чегарадош мамлакатда янги ҳаёт бошламоқчи бўлган”. Ёлланган аскарларнинг кўпчилигини ташкил қилувчи ўзбеклар билан тожиклар оиласидан айри яшаётган пайтда, яъни Россияда қийин аҳволда қолиб, ишлаётган пайти ёлланган.\nШунга ўхшаш саволларга жавоб бериш, сафарбарликнинг сабабини аниқлаш мақсадида 2016 – 2018 йилларда 3 та лойиҳа амалга оширилди. Натижада шу нарса маълум бўлдики, Қозоғистон, Тожикистон ва Қирғизистондан одамларни сафарбар қилиш моделлари тасодифий ҳам, ушбу мамлакатларда баравар тақсимланган ҳам эмас. Жуғрофий нуқтаи назардан ҳар бир мамлакатнинг “қайноқ нуқталари” бор. Уларни умумлаштирувчи қонуниятларни топиш мушкул. Аммо кўпчиликнинг ишонишича, ИШИДнинг одатий ёлланувчиси нисбатан камбағал 20 яшар йигит бўлиб, университетда ўқимаган, кўп вақтини масжидга қатнаб ўтказган ва ўша ерда дастлабки диний билим олган, сўнгра салафийликнинг агрессив шаклига “эътиқодини ўзгартирган”. Аммо бундай ҳолатга икки нафар умрида масжидга қадам босмаган йигитнинг ҳолати тўғри келади, шулардан бири эса бой оиладан, университетни битирган бўлиб чиқади. Яна уларга эргашган аёллар ҳам бор. Шунинг учун тадқиқот муаллифи бу ўринда алоҳида шахсларга мўлжалланган моделни эмас, жамоат ва субмиллий моделни қўллаш кераклигини айтади.\nМаълум бўлишича, қариндошларининг ёлланиб, Сурияга кетишига оила аъзоларининг фақат 1/3 қисми ноодатий диний эътиқод, амалиёт ёки тармоқларни, баъзи ҳолларда эса бундай тармоқлар, асосан, Россия сингари учинчи мамлакатларда фаолият кўрсатганини сабаб қилиб кўрсатган. Сўралганлар фикрича, ёлланганларнинг “нотўғри йўлга кириб қолиши”га, биринчидан, адашгани сабаб бўлган бўлса, иккинчидан, иқтисодий сабаб ва ўқимишлилиги етишмаслиги сингари омиллар таъсир кўрсатган. Лекин фикри сўралганлардан фақат бир киши Сурияга иқтисодий сабабларга кўра кетганини айтган. Лекин нега улар фарзандларини ҳам Сурияга олиб кетган, ўша ёқдан пул жўнатиб турса бўлмасмиди? Буни иқтисодий сабаблар билан тушунтириб бўлмайди. Муҳокамалардан сўнг бунга адолатсизлик сабаб бўлган, кетганлар ҳамма нарсада Муҳаммад пайғамбар давридаги адолат бўлишини истаган, деган хулосага келинди.\nШу ўринда муаллиф исёнларни бостириш масалаларини тадқиқ қилган автралиялик эксперт Дэвид Килкуллен фикридан иқтибос келтиради: “Одамларга исён қилиши учун мафкура туртки бермайди. Уларни ижтимоий тармоқлар шунга тортади”.\nЗиддият ва эътирозлар тадқиқот ўтказилган учта мамлакатда турлича бўлса-да, уларда умумий 2 та омил мавжуд: 1) ушбу муаммоларга маҳаллий аҳоли “адолат/адолатсизлик” нуқтаи назаридан қарайди; 2) эътироз пайдо бўлган жамоатлар уларни марказий ҳукумат билан муҳокама қилиб, ҳал этиб бўлмайди, деб ҳисоблайди.\nҚозоғистондаги “қайноқ нуқталар” (Жезқазған, Оқтўба, Атирау ва Жанаўзан), асосан, Совет даврида пайдо бўлган ва иқтисодиёти ўта марказлашган “моношаҳарлар” (бирор завод сабаб ташкил топган) бўлиб, улар мустақилликдан кейин ўша заводлар тўхтаб қолган ёки тўлиқ куч билан ишламаётгани сабаби ижтимоий-иқтисодий муаммолар ботқоғига ботиб қолган. Бу ердаги шароит Марказий Осиёнинг энг бой ва ялпи ички маҳсулоти бошқа республикаларникини қўшиб ҳисоблаганда, икки баробар кўп республиканинг бошқа шаҳарлари билан солиштирганда, ниҳоятда паст. Шу сабабли Сатпаев сингари шаҳарларда “кулранг” иқтисодиётдан пул қиладиган жиноятчи тўдалар пайдо бўлди. Улар билан экстремизм ўртасида бевосита боғлиқлик бор. Аҳоли норозилигининг ва Сурияга кўп одам ёлланишининг яна бир омили диний камситиш, яъни соқол қўйиб, диний либос кийган кишиларнинг кийиниш тартибини бузди, деб ишдан ҳайдалаши бўлгани айтилади.\nЖанубий Қирғизистоннинг Аравон туманидаги иқтисодий ва норозилик шакли Қозоғистондаги вазиятдан фарқ қилади. У ердаги адолат/адолатсизлик мавзуси этник мансубликка бориб тақалади. Чунки ёлланганларнинг аксарияти этник ўзбеклардир. Бунинг сабаби 201 йилги можаро вақтида ўзбек жамоатининг асосан қирғизлардан ташкил топган маҳаллий ҳокимият идоралари билан келишмовчиликда эди. Фокус гуруҳидаги фикри сўралганлар айтишича, Сурияга кетганларнинг аксарияти эктремизмда айбланиб, маҳаллий ҳокимият идораларидан марҳамат кутиб ўтиргунча, Сурияда ўлишни афзал билган. Бундан ташқари, аҳолининг маълум қисми норасмий суҳбатларда мавжуд бошқарув тизимидан кўра, ислом халифалиги жорий этилиши лозим деган фикр билдирган.\nШ ўринда, нега айнан Хатлондан кўпчилик Сурия урушига ёлланди, деган оғир савол туғилади. Бунга имкониятлар тенгсизлиги асосий сабаб қилиб кўрсатилади. Негаки, Тожикистондаги фуқаролар уруши тугагач, Хатлон вилоятидаги кўпчилик оилалар фойда кўрди. Давлатни кенгайган оила ва унинг атрофидагилар бошқармоқда. Шу сабабли хатлонликлар бу тенгсизликни адолатсизлик деб ҳисоблайди ҳамда сиёсий иқтисод нуқтаи назаридан, уни ҳокимият билан музокара қилиб, ҳал этиш механизми йўқ деб ҳисоблайди.\n“Фуқаролар адолатсизликдан шикоят қилиши ва бу шикоятлар бир минтақада бошқасидан фарқ қилиши кутилмаган нарса эмас. Ушбу маммоларга иқтисодиёти бой мамлакатлар ҳам, ривожланган демократик давлатлар ҳам дуч келади”, дейди муаллиф. Унинг таъкидича, Марказий Осиёдан Сурия урушига кўпчиликнинг ёлланишига у ерда шикоятларни музокара йўли билан ҳал этиш механизмлари йўқлигидир. Шунинг учун минтақа ҳукуматлари шундай механизмни топишга ҳаракат қилиши керак. Ҳар қандай адолатсиздик, тенгсизлик, камситиш ва коррупция моҳиятан сиёсий масаладир.\nСССР тарқаб кетгандан кейин эса ваъда берилган демократия қарор топмади. Шу нақтаи назардан қаралганда, кўплаб оилаларнинг бор-будини сотиб, болаларини уруш бўлаётган жойга олиб кетганини уларнинг ёрқин келажагини таъминлашга ва адолат топишга уриниш сифатида тушуниш мумкин. Аммо улар бу адашгани учун ўз ёки болаларининг ҳаёти билан товон тўлади.\nЯна террорчилик ҳужумларини амалга оширганлар ва бошқаларни ҳам шунга даъват қилганлар ҳам борлигини унутмаслик керак. Улар адолатсизликка дучор бўлганларни, эътирози борларни ҳар хил ҳийлалар билан ўз томонига оғдириб олган. Ҳатто улар ўша норози кишиларни Нью-Йорк ва Стокҳолмдаги пиёдалар, Туркиядаги тунги клуб ва Ироқдаги эзди этник гуруҳига қарши террорчилик амалларини бажаришга кўндирган.\nТадқиқот муаллифи фикрича, жангари экстремистларни ёллашни, радикаллашувни, зўравонликни тарғиб қилувчи гуруҳларнинг хулқ-атворини, дунёқарашини тушуниб олишда диний аралашув ёки теологик ёндашувлардан ташқарига чиқиш лозим. ИШИД вакиллари қанчалик “ҳақиқий ислом” номидан гапирмасин, улар ҳам этнонационалист демагоглар сингари ўз манфаатидан келиб чиқиб фикр юритади. Марказий Осиёда исломий ўзликни англаш, диний амалларни бажариш кучайиб бораверади, лекин бу билан намозини ўқиб, бошқа амалларни бажараётган мусулмонлар билан маълум сиёсий эътирозлари сабаб муайян жой ва ҳолатларда сафарбар қилинган муайян гуруҳлар ўртасида алоқа бор, деб хато қилинмаслиги керак. Диний мансублик ёки уни ифода қилиш ҳал этилиши керак бўлган муаммо эмас. Бу Шимолия Ирландиядаги “ирландлик” ёки “католиклик”ка ҳам тегишли. Қўшма Штатлардаги оқтанлиларнинг устунлиги билан боғлиқ террорчилик амалларининг олдини олиш ёки бартараф этиш учун протестантларни ибодат қилишига ва тери ранги билан боғлиқ тафовутларга қарши курашиш шарт эмас.\nМуаллифнинг моделида бунинг ўрнига бирор диний гуруҳга мансублик асосий эътирозларни бартараф қилиш учун қандай сафарбар этилганини аниқлаш таклиф этилади. Шу ўринда у француз тадқиқотчиси Оливье Ройга иқтибосан жараённи яна бир марта “исломнинг радикаллашуви эмас, аксинча, ракаллашувнинг исломлашуви” деб атайди.


28 январ 2021, Тошкент вақти: 17:42\nРоссияда зўрликда айбланиб қамалган 28 яшар айбланувчи¸ беш одамни болта ва кетмон билан чопиб ўлдирганига иқрор бўлган.\nАндижон вилояти Избоскан тумани милициясига кўра, туман маркази Пойтуғ шаҳарчасида 5 миллион сўм учун 8 ёшли икки қизалоқ дохил беш кишини ўлдирган шахс тергов қилинмоқда.\nТергов ишига алоқадор зобитнинг Озодликка маълум қилишича, Ўткир Амонов исмли 28 яшар йигит 28 октябрда куннинг иккинчи ярмида бирин-кетин бир оиладан уч одам¸ шунингдек яна бир эркак ва бир қизалоқни кетмон ва болта билан чопиб ташлаганини эътироф этган.\nОзодликка тергов га яқин манбадан маълум бўлишича, айни куннинг ўзида қўлга олинган Ўткир Амоновга Ўзбекистон Жиноят Кодексининг 97-моддаси “б” банди, яъни қасддан беш кишини ўлдириш айби қўйилган.\n“Ўлимга тенг оддий ҳазил”\nТергов ишига алоқадор милиция зобитининг айтишича, дастлабки тергов хулосасига кўра¸ Пойтуғдаги қоп ва қанор ишлаб чиқариш корхонасида ишлаган Ўткир Амонов ўтган жума куни Жўра Сиддиқов кўчасида дастлаб ўз таниши 78 яшар Валентина Зверьевани кетмон билан чопиб ташлаган.\nМилиция зобитига кўра, дастлабки тергов жараёнида Ўткир Амонов хусусий ҳаммом эгаси бўлган Валентина Зверьевани ўлдириб, гўёки у яшириб қўйган 5 миллион сўмни олмоқчи бўлганини айтган.\nТергов ишига алоқадор зобит Зверьеванинг таниши Амоновга қилган “оддий ҳазили” унинг ҳаётига зомин бўлганини айтади.\n“Шаҳарчада кўпчилик танийдиган Валя опа Ўткирга қизи Россиядан унга 5 миллион сўм юборганини ҳазиллашиб айтган. Аммо бу ўлимга тенг оддий ҳазил бўлиб ниҳоя топган. Ўткир кампирнинг уйига ҳафтада бир-икки марта ҳаммомга тушгани келиб тураркан. Амонов жума куни ҳаммом олиш баҳонасида кампирнинг уйига кириб, кетмон билан чопиб ўлдирган. Кейин, жасадни уйнинг туалети томонидаги сомонхонага яшириб, пулни қидиришга тушган,” - деди тергов ишига алоқадор зобит.\nТергов ишидан маълум бўлишича, дастлабки қотилликни яшириш уриниши Амоновни қотилликлар силсиласига қўл уришга ундаган.\n“Шу пайт Валентина Зверьеванинг 1984 йилда туғилган невараси Дилафрўз Йўлдошева уйга кириб қолади. Энам қани? – деб сўраса, бир жойга кетди, менга уйга қараб тур деб айтди, деб қизни алдайди. Кейин, пайт пойлаб, Жўра Амонов аёлни болта билан чопиб ташлайди. Шу пайт Дилафрўзнинг 8 яшар қизи дугонаси билан кириб келади. Амонов уларни ҳам чопиб ташлайди. Кейин бўлса Нажмиддин Раҳмонов исмли 51 яшар шахс чўмилгани Валя опанинг уйига киради. Ўткир Амонов уни ҳам ўша жойда ўлдиради,” дейди мудҳиш манзарани тасвирлаган Избоскан тумани ички ишлар бўлими ходими.\nИзбоскан тумани ички ишлари маълумотига кўра, “қотил ўша куннинг ўзидаёқ, тезкор қидирув амалиёти натижасида қўлга олинган ва барча айбларга иқрор бўлган”.\nТергов ишидан маълум бўлишича,28 яшар Ўткир Амонов муқаддам Россияда судланган.\nУ Россияда бир аёлни жинсий зўрлашда айбдор деб топилиб, 2009 йилдан 2015 йиллар орасида ҳаётини панжара ортида ўтказган.\nАгар маҳкама томонидан айбдор деб топилса, Ўткир Амонов 15 йилдан 25 йилга қадар ёки бир умрлик қамоқ жазосига ҳукм этилиши мумкин.


"“АНДИЖОН ШАҲЗОДАСИ” ҚИССАСИДА БОБУР ОБРАЗИ ПОЭТИКАСИ" by Author #1\n“АНДИЖОН ШАҲЗОДАСИ” ҚИССАСИДА БОБУР ОБРАЗИ ПОЭТИКАСИ\nМақолада Ф.Вюртленинг “Бобур – Йўлбарс (“BABUR, der TIGER”)” саргузашт қиссасида ёзувчи маҳорати, бадиий тўқима ва бадиий тасвир воситалари ҳақида сўз юритилади ҳамда муаллифнинг Бобурга юксак ҳурмат-эҳтиром кўрсата олгани ва унинг меросини нақадар чуқур ўргангани, ёзувчи тарихий далиллар билан бирга бадиий тўқималардан кенг фойдалангани таҳлил қилинади.\nЎтмишда яшаган буюк тарихий шахслар ҳаёти ва ижодининг бадиий тадқиқи – бу бевосита тарихий тараққиёт талаби, инсонларнинг руҳий эҳтиёжлари туфайли амалга ошадиган Ғоявий-эстетик жараён натижасидир. Бобур халєаро фондининг хорижий мамла - катларга уюштирган илмий экспедицияларидан бирида, Германияда яна бир муҳим манба қўлга киритилди. Бу китоб австриялик ёзувчи Фриц Вюртле томонидан ёзилган ва нашр этилган “Бобур - Йўлбарс” (“BABUR, der TIGER”) номли саргузашт қиссадир. Мазкур асар таржимон Янглиш Эгамова томонидан ўзбек тилига ўгирилган. Ушбу китоб орқали халқимиз, айниєса, ёшларимизда Бобур шахси ва довруғини оламшумул миєёси борасидаги тасаввур ва тушунчалар янада бойиб, кенгайиб бораётгани алоіида эътиборга лойиқ.\nАсарда темурийлар даврида Фарғона водийсидаги ижтимоий-сиёсий ҳолат, водийнинг табиати, аҳолиси, уларнинг касби-корига эътибор єаратилган. Ёзувчи ушбу китобда Бобурга юксак ҳурмат-эҳтиромини кўрсата олган. Қиссадаги воқеаларни ўқир эканмиз, асар муаллифи Бобур ва унинг меросини нақадар чуқур ўрганганининг гувоҳи бўламиз.\nМазкур қиссада Бобурнинг ёшлиги, яъни эндигина тахтга ўтирган ёш шаҳзоданинг ҳаёти ва фаолиятининг қисқа даври бадиий талқин қилинган.


Россияда ўзбекистонлик мигрантлар учун бепул рус тили курслари очилди - Darakchi\nРоссияда ўзбекистонлик мигрантлар учун бепул рус тили курслари очилди\nЖАМИЯТ 18.10.2020, 17:22\nТил курслари 1 ой (72 соат) давом этади. Бундан ташқари, РФдаги ўзбекистонлик мигрантлар ўз касби бўйича бепул малака ошириши ва янги касб ўрганиши ҳам мумкин бўлади.\nМосква, Санкт-Петербург, Қозон, Екатеринбург ва Новосибирск шаҳарларида ўзбек мигрантлари учун рус тилини ўргатувчи бепул курслар очилди. Бу ҳақда Mir24 ахборотига асосланиб Кун хабар берди.\nянги касб ўрганиш каби бўлимлар мавжуд.


Сиз бу ердасиз: Бош сахифа / Каталог / Каталог\nЭнг сара Америка ҳикоялари\nКлиффорд Саймак - " Гоблинлар қўриқхонаси "\nАмерикалик фантаст-ёзувчи Клиффорд Саймакнинг “Гоблинлар қўриқхонаси” романи фентези жанрида яратилган энг ажойиб асарлардан хисобланади. Унда ер шарида инсонлардан анча аввал пайдо бўлган.\nКонг Жи Ёнг - " Скумбрия "\nМуҳаббат. Шу сўз айтилиши билан одамлар бир қалқиб тушадилар. Кимдир бу туйғудан бахтини топганини, бахтиёр эканлигини туйса, кимдир азоб топганини, изтироб чекканини хотирлайди. Муҳаббат, шундай туйғуки, у аввало тоза, соф қалбларга меҳмон бўлади. Кутилм...\n«ЎЗБЕК ХАЛҚ ИЖОДИ ЁДГОРЛИКЛАРИ» 3 жилд\n«ЎЗБЕК ХАЛҚ ИЖОДИ ЁДГОРЛИКЛАРИ» 5 жилд\n«ЎЗБЕК ХАЛҚ ИЖОДИ ЁДГОРЛИКЛАРИ» 6- жилд\n«ЎЗБЕК ХАЛҚ ИЖОДИ ЁДГОРЛИКЛАРИ» 7- ЖИЛД\n«ЎЗБЕК ХАЛҚ ИЖОДИ ЁДГОРЛИКЛАРИ» 8- ЖИЛД\n«ЎЗБЕК ХАЛҚ ИЖОДИ ЁДГОРЛИКЛАРИ» 9- ЖИЛД


Ўзбекистон пандемия вақтида Россия билан товар айланмасини 18 фоизга ошира олди\n08:19 / 20.08.2020\nФото: CC0 / Unsplash / Carlos Muza\nЎзбекистон пандемия вақтида Россия билан товар айланмасини ошира олган саноқли давлатлардан бири бўлди. 2020 йилнинг 1-ярмида икки давлат ўртасидаги товар айланмаси 18 фоизга, Россиянинг Ўзбекистонга экспорти ҳажми эса 24,5 фоизга ўсган. Бу ҳақда Россия саноат ва савдо вазирлиги матбуот хизмати маълум қилди.\n“2020 йилнинг 1-ярмида коронавирус пандемиясига қарамай, савдо-иқтисодий ҳамкорлик динамикаси ижобий натижа кўрсатди. 2020 йилнинг январь ойидан июнь ойигача бўлган даврда икки томонлама товар айланмаси деярли 18 фоизга, Россиянинг Ўзбекистонга экспорти ҳажми эса 24,5 фоизга ўсган”, дейилган хабарда.\nШунингдек, 19 августда Ўзбекистон ва Россия савдо-иқтисодий ҳамкорлик ва саноат кооперацияси ҳақида меморандум имзолаган. Ушбу ҳужжат икки томонлама учрашувларни ташкиллаштиришда кўмак бериш, қўшма ишлаб чиқаришларни яратиш, саноат ва савдо соҳаларида ўзаро манфаатли инвестициялар учун қулай шароитларни шакллантиришни назарда тутади.\n“Меморандумни амалга ошириш учун махсус ишчи гуруҳ – лойиҳа офисини тузамиз. Унинг ишига Россия ва Ўзбекистоннинг саноат ва савдо соҳасида фаолият олиб борувчи ташкилотлари, корхоналари ва бирлашмалари вакиллари жалб қилинади”, деб таъкидлаб ўтган Россия саноат ва савдо вазири Денис Мантуров.\nИкки давлат ўртасидаги савдо-иқтисодий ҳамкорликнинг устувор йўналишлари сифатида қишлоқ хўжалиги, озиқ-овқат саноати ва йўл-қурилиш машинасозлиги, фармацевтика, рақамли технологиялар ва ритейл белгилаб олинган.\n00:41 / 16.09.2020\nРоссия Ўзбекистонга янги элчи тайинлайди - ОАВ\n16:22 / 15.09.2020\n23:23 / 14.09.2020\n«Афғонистон томонидан Ўзбекистон ёки Марказий Осиёдаги бошқа мамлакатларга таҳдид пайдо бўлишига йўл қўймаймиз» – «Толибон» вакили


Ҳусни Муборакнинг адвокати мижозини оқловчи муҳим далилини келтирди\n20:12 / 02.03.2017\nМиср собиқ президенти Ҳусни Муборакнинг адвокати Фарид ад-Диб кассация суди йиғилиши вақтида эслатиб ўтдики, 2011 йил январида тинч аҳоли вакилларига уюштирилган ҳужумлар бўйича бундан олдин бўлиб ўтган суд жараёнларида "Мусулмон биродарлар" аъзолари айбланганди.\n"Ал-Фажр" газетасида ёзилишича, адвокат Муборакнинг ҳимояси ютиб чиқиши кераклиги, чунки унга қўйилаётган айблар билан айбланган ИИВнинг собиқ раҳбари Ҳабиб ал-Адлий ва унинг ёрдамчилари тўла оқланганганини айтиб ўтган.\n"Бундан олдинги кўплаб жиноий ишлар бўйича суд жараёнларида, апелляция ва кассация судларида полиция намойишчиларга ҳужумларга алоқадор эмаслиги исботланганди. Суд бундай ҳужумлар учун "Мусулмон биродарлар" ташкилотини ҳамда хорижий кучларни айбдор деб топган", дея эслатади адвокат.\nҲусни Муборакнинг ўзи суд мажлиси вақтида ўзига қўйилаётган барча айбловларни тўла инкор этган.\nМиср кассация суди Муборак учун бу ишдаги охирги босқич ҳисобланади ва у бу суд ҳукмидан шикоят билан мурожаат эта олмайди.\nЭслатиб ўтамиз, 2012 йил 2 июнида Миср собиқ президенти Ҳусни Муборак ва ИИВнинг собиқ раҳбари Ҳабиб ал-Адлий умрбод озодликдан маҳрум этилган эди. Қоҳира суди 2011 йил январидаги инқилоб вақтидаги тинч аҳолининг ўлимига уларнинг алоқадорлиги исботланган, деб ҳукм чиқарган эди.\nБироқ 2013 йилнинг январида жиноят ишлари бўйича Миср суди ҳукм устидан Муборакнинг адвокатлари берган апелляцияни қаноатлантирди. 2014 йилнинг ноябрида эса Муборак ва унинг ўғилларидан намойишчилар ўлими ва коррупция жиноятлари бўйича барча айбловлар олиб ташланди.\nИИВнинг собиқ раҳбари ва унинг ёрдамчилари ҳам оқланди, бироқ бу қарор Миср аҳолисининг кескин норозилигига сабаб бўлди. Шундан сўнг Бош прокуратура, суд иши давомида процессуал қоидабузарликларга йўл қўйилганини маълум қилиб, суд ҳукми устидан шикоят қилди. Кўп ўтмасдан Миср суди Ҳусни Муборакни оқлаш ҳақидаги ҳукмни бекор қилганди.\nадвокат Ҳусни Муборак


ЎЗИМИЗНИ ЎЗГАРТИРМАСАК, ИШИМИЗ ҲАМ ЎЗГАРМАЙДИ - Ўзбекистон овози газетаси\nМамлакатимиз муҳим сиёсий жараён остонасида турибди. Маълумки, шу йилнинг декабрь ойида парламент ва халқ депутатлари Кенгашларига навбатдаги сайловлар бўлиб ўтади. Ҳар бир сиёсий партия том маънода имтиҳондан ўтади. Албатта, бундай паллада қайси партия аҳоли манфаатлари ҳимояси йўлида қандай ташаббуслар билан чиқаётгани, қанақа амалий ишлар қилаётгани ҳақидаги саволлар кенг жамоатчилик муҳокамаси учун очиқ бўлади.\nТан олиш керакки, жамият миқёсидаги турли омиллар таъсирида сиёсий партиялар фаолияти ҳақида қўпроқ танқидий фикрлар сақланиб қолмоқда. Бу муносабатни ижобий томонга ўзгартириш зарурати кундан-кун ошиб бораётгани ҳам сир эмас. Ўз фаолиятига чуқур таҳлилий ва танқидий ёндашиб, иш тутмаган сиёсий партия ижобий натижаларга эриша олмаслигини ҳаётнинг ўзи кўрсатиб турибди.\n2017 йил 12 июль куни Олий Мажлис палаталари ва сиёсий партиялар вакиллари билан ўтказилган видеоселекторда белгиланган устувор йўналишлар бўйича қабул қилинган чора-тадбирлар Дастури асосида Ўзбекистон ХДП тизимида муайян ишлар амалга оширилди. Хусусан, сайловчилар ва электорат вакиллари билан мулоқотни сон ҳамда сифат жиҳатидан яхшилаш, депутатлик бирлашмаларининг ҳудудлардаги муаммоларни ҳал этишда ташаббускорлигини ошириш, минтақавий партия ташкилотларининг моддий-техника базасини бойитиш каби йўналишларда ўзгаришлар кўзга ташланди. Лекин таҳлиллар партиямиз тизимида масъулият ва талабчанликни кучайтириш кераклигини яққол кўрсатмоқда. Боиси, айрим партия ташкилотлари белгиланган вазифалар ижросига совуққонлик билан қараб келмоқда. Партия дастурий мақсадларини тарғиб қилиш, электорат манфаатларини ҳимоя қилиш, депутатлик гуруҳлари орқали жойларда ечимини кутаётган ўткир муаммоларни аниқлаш ва уларни бартараф этишда ҳали-ҳамон дадиллик, қатъиятлилик етишмаяпти. Мулоҳазаларимизни Тошкент шаҳар партия кенгаши фаолияти мисолида давом эттирамиз.\n2019 йил 1 январь ҳолатига кўра, шаҳарнинг доимий аҳолиси сони 2 510 минг кишини ташкил этган. Бу ерда партиямизнинг 42 538 нафар аъзоси бор. Мамлакат пойтахти бўлгани учун бу шаҳарда ижтимоий-иқтисодий ривожланиш бошқа ҳудудларга қараганда анча илдамроқ, имкониятлар эса кўпроқ.\nЎзбекистон ХДП тизимида олиб қарайдиган бўлсак, Тошкент шаҳар партия кенгаши ҳам катта куч ва салоҳиятга эга. Партия ташкилотлари ва депутатлик бирлашмаларининг пойтахт ижтимоий-сиёсий ҳаётидаги ўрни ва аҳамияти ҳақида узундан-узоқ гапириш шарт эмас.\nТаҳлиллар Тошкент шаҳар партия кенгашида кадрлар қўнимсизлиги одатий ҳолга айланиб қолганини кўрсатмоқда. Партиянинг туман кенгашларида ҳали-ҳамон дастурлар ижросига эътиборсиз қараш ҳоллари учраб турибди. Кадрларни танлаш бўйича ишчи гуруҳнинг фаолияти, партия тизими учун муносиб кадрлар танлаш, ўқитиш ва уларнинг захирасини яратиш масалаларида ҳам сусткашликка йўл қўйилган. Партия дастурий мақсад ва вазифаларини аҳолига етказиш, партия сафига янги аъзоларни қабул қилиш ҳамда бошқа масалалар борасида ҳам бир қатор камчиликлар кўзга ташланди.\nШунингдек, ҳудудда сиёсий-маърифий ўқувлар ўтказишга туман партия кенгашлари бирдек масъулият билан ёндашмаган. Хусусан, Олмазор, Яккасарой ва Сергели туман партия кенгашлари томонидан бундай ўқувлар бошланғич ташкилотларда ўтказилмаган. Шунингдек, мазкур туманларда ташкил этилган оммавий тарғибот тадбирларида электорат манфаатлари ифода қилинмаган.\nТадбирларга депутатларни жалб этиш, бошланғич партия ташкилотлари аъзолари иштирокини мунтазам таъминлаш ишлари ҳам суст олиб борилган. Бунинг оқибатида аксарият фаол бошланғич партия ташкилотлари билан алоқалар сусайган. Тарғибот тадбирлари орқали бор-йўғи 30 фоиз бошланғич партия ташкилотлари қамраб олинган.\nБундан икки йил олдин, яъни 2017 йилнинг декабрь ойида Тошкент шаҳрининг туманларида халқ депутатлари Кенгашлари ташкил қилиниб, сайловлар бўлиб ўтган эди. Унда 330 та депутатлик ўрнидан 49 тасини (15 фоиз) партиямиз вакиллари эгаллади, холос. Айниқса, Бектемир, Миробод, Учтепа, Шайхонтоҳур туманларида 30 та ўриндан бор-йўғи 3 нафар депутат партиямиздан сайлангани ачинарли ҳолдир. Демак, сайловолди тарғибот тадбирларида таъсирчанлик бўлмаган, электорат ишончини қозониш, сайловчилар билан елкама-елка туришда сусткашликка йўл қўйилган. Бу эса партиянинг имиджига, обрўсига қандай таъсир қилгани ҳаммага аён.\nОрадан қарийб икки йил вақт ўтди. Партиядан сайланган ушбу депутатлар ҳам электорат манфаатларига қаратилган масалаларни ўрганиб, партия гуруҳлари, доимий комиссия йиғилишларида муҳокама қилиб, сессияга олиб чиқиш ваколатларидан етарли даражада фойдаланишмаяпти. Масалан, партиямизнинг амалий Ҳаракат дастури бўйича биринчи ярим йиллик учун белгиланган 22 масаланинг аксарияти депутатлик гуруҳлари йиғилишларида кўрилиши билан чекланилган.\nШу ўринда савол туғилади. Масалаларни доимий комиссиялар ва сессия муҳокамасига олиб чиқишга нима тўсқинлик қилди? Партиядан сайланган депутатларимиз бошини қовуштириб, уларнинг салоҳияти ва имкониятларидан самарали фойдаланиш биринчи навбатда шаҳар партия ташкилоти раҳбарияти зиммасидаги вазифа эди.\nБугунги кунда халқ депутатлари Тошкент шаҳар Кенгашида партиямиздан сайланган 16 нафар, туман кенгашларида 47 нафар депутат фаолият олиб бормоқда. Партия гуруҳлари жорий йилда 27 масалани ўз йиғилишларида кўриб чиққан, шундан 5 масала доимий комиссия ва сессиялар кун тартибига киритилган. Ушбу кўрсаткичлар бошқа ҳудудлардаги депутатлик бирлашмалари натижалари билан таққосланса, Тошкент шаҳридаги партия гуруҳлари 12-ўринда турибди.\nМаҳаллий Кенгаш депутатлари томонидан ижро органларига фуқаролар мурожаатлари асосида 89 та депутатлик сўрови юборилган. Шундан 80 таси ҳал этилгани, қолганлари эса назоратга олингани қайд этилган. Аммо сўровларнинг асосий қисми тор доирадаги масалаларга қаратилган. Ижро органлари раҳбарларининг 5 маротаба ҳисоботи эшитилган. Аммо, бу рақамлар қониқарли натижаларни акс эттираётгани ҳақида ижобий фикр билдириш қийин.\nМурожаатларга бефарқ қарашга ҳеч биримизнинг ҳаққимиз йўқ. Шу боисдан маҳаллий партия ташкилотлари қошидаги Жамоатчилик қабулхоналари фаолиятига беэътибор қараб бўлмайди. Негаки, электорат вакилларини ташвишга солаётган масалаларни ўз вақтида ўрганиш, муаммолар илдизига етиб бориш, партия гуруҳларимиз орқали ҳал этишда қабулхоналар фаолияти алоҳида аҳамиятга эга.\nЎзбекистон ХДП Тошкент шаҳар ва туман кенгашларида 13 та Жамоатчилик қабулхонаси ташкил этилган. Уларга жорий йилнинг 6 ойи давомида 216 мурожаат келиб тушган ва 155 таси, яъни 72 фоизи ҳал этилган. Қолган 61 мурожаатнинг тақдири нима бўлган? Ҳеч ким бировнинг эшигини шунчаки тақиллатмайди. У минг бир ҳадик, андиша, истиҳола билан мурожаат этади. Бундай ҳолатларга бефарқ қараш партия ташкилотининг обрўсига путур етказади.\nТошкент шаҳрининг айрим туманларидаги Жамоатчилик қабулхоналари фаолияти бугунги кун талабига умуман жавоб бермайди. Жумладан, 6 ой давомида Миробод туманида 8, Олмазор туманида 17, «Ёшлик» талабалар шаҳарчасида 8, Яшнобод туманида 16 мурожаат қайд этилган. Энг қизиғи, Тошкент шаҳар кенгашига 15 нафар фуқаро мурожаат этган. Афсуски, бу рақамлар аъзоларимиз ва кенг жамоатчиликнинг ҳудуддаги партия ташкилотларига муносабатини кўрсатиб турибди.\nЎтган олти ой мобайнида партиянинг Тошкент шаҳар кенгаши томонидан ёшлар масаласига оид бир қатор амалий ишлар қилинган.\nДастлаб бир таҳлилга эътиборингизни қаратамиз. «Ёшлар — келажагимиз» Давлат дастури доирасида партиямиз тизимида тарғибот тадбирлари ўтказилиши режалаштирилган эди. Пойтахтимизда биринчи ярим йиллик давомида жами 8 маротаба ана шундай тадбир ташкил этилиб, уларда 1910 нафар йигит-қиз қатнашган. Агар пойтахтда бир ярим миллион нафардан ортиқ ёшлар борлиги ҳисобга олинса, эришилган натижанинг катта ёки кичиклиги яққол кўзга ташланади. Бугунги кунда Тошкент шаҳар партия кенгаши сафида 12500 нафарга яқин йигит-қиз бор. Бу ҳудуддаги ёшларнинг 1 фоизини ҳам ташкил этмайди. Ушбу рақам ҳам партия ташкилотлари ёшлар ўртасида дастурий мақсад ва ғоялари тарғиботини ташлаб қўйганини исботлайди. Ваҳоланки, пойтахтдаги 44 олий таълим муассасасида икки юз мингга яқин ёшлар таҳсил олмоқда. Тарғибот ишлари самарали олиб борилганида, минглаб ташаббускор ёшларни партия сафига қабул қилиш имконига эга бўлиш мумкин эди.\nХотин-қизлар билан ишлаш, уларнинг манфаатини ҳимоя қилиш йўналиши бўйича жорий йилнинг биринчи ярмида «Ҳар бир инсонга меҳр-мурувват кўрсатиш — бурчимиз!», «Ижтимоий кўмак ташаббускорликка йўл очмоғи керак!» лойиҳалари доирасида Фарғона вилоятида 500, Сурхондарё вилоятида 400 нафардан ортиқ ногиронлиги бўлган аёллар ҳолидан хабар олинган. Бироқ Тошкент шаҳрида фақатгина 63 нафар ногиронлиги бўлган аёл хонадонига борилиб, суҳбатлашилган. Эътибор беринг, «борилган». Ўрганилган муаммоларнинг ечимига келганда, қуруқ ваъдалар билан чекланилган.\nТошкент шаҳрида партиянинг 12 та туман кенгаши мавжуд бўлиб, бу кўрсаткич 1 та туман 6 ой давомида 3 нафар, 2 ойда 1 нафар ногиронлиги бўлган аёллар ҳолидан хабар олинганлигини кўрсатмоқда. Ваҳоланки, мазкур лойиҳалар Президентнинг ўтган йил 2 февралдаги фармонида белгиланган вазифалар асосида ишлаб чиқилиб, амалиётга татбиқ этилган. Лойиҳалардан кўзланган мақсад ногиронлиги бор хотин-қизларни манзилли қўллаб-қувватлаш, муаммоларини ўрганиб, бартараф этишга кўмаклашишдан иборат эди.\nПартиямиз Сайловолди дастури асосида ишлаб чиқилган ушбу лойиҳалар Тошкент шаҳрида фақат 6 туманда ташкил этилган. Қолган 6 та, яъни Бектемир, Чилонзор, Мирзо Улуғбек, Юнусобод, Яккасарой туманлари ҳамда «Ёшлик» талабалар шаҳарчасида ногиронлиги бўлган аёллар ҳолидан хабар олинмаган. Партия электорати манфаатларини таъминлашга масъулиятсизлик билан ёндашилган.\nБундан ташқари, 6 ойда Ўзбекистон ХДП Сергели, Яккасарой, Юнусобод, Миробод туман кенгашлари, «Ёшлик» талабалар шаҳарчаси кенгаши томонидан хотин-қизлар бандлигини таъминлаш бўйича бирорта ҳам тадбир ташкил этилмаган.\nЖорий йилнинг 10-16 июль кунлари ЎзХДП Марказий Кенгаши томонидан ишчи гуруҳ тузилган ҳолда, Тошкент шаҳар партия кенгаши фаолияти бўйича кенг қамровли таҳлил ўтказилди. Ўрганиш натижаларидан шу нарса маълум бўлдики, шаҳарда партия ташкилоти бино ва иншоотларининг ҳолати, уларни сақлаб туриш, тасарруф этиш ҳамда бошқаришда кўплаб муаммолар, ўз ечимини кутиб турган масалалар бор.\nБундан ташқари, Тошкент шаҳар партия кенгаши жорий йилда молиявий-иқтисодий имкониятлар мавжуд бўлса-да, улар ишга солинмаган. Аъзолик бадаллари ҳисобига молиявий барқарор бўлиш имкониятидан фойдаланилмаган.\nЎрганиш жараёнида ўзибўларчилик ва сусткашликка йўл қўйгани учун Ўзбекистон ХДП Тошкент шаҳар кенгаши раиси Ҳайдар Бобохонов, партиянинг Яккасарой, Олмазор, Сергели туман кенгаши раислари эгаллаб турган лавозимидан озод этилди.\nЮқорида қайд этилган камчиликлар шу йилнинг 23 июль куни Ўзбекистон ХДП Марказий Кенгаши ўтказган навбатдаги видеомулоқотда атрофлича кўриб чиқилди. Айрим туман кенгашларига вазиятни тез фурсатда тубдан ўзгартириш бўйича аниқ топшириқ берилди. Унда ҳар бир минтақавий кенгаш ўз фаолиятини чуқур танқидий таҳлил асосида ўрганиши ва натижаларга қараб хулосалар чиқарилиши уқтириб ўтилди.\nАгар кузатиб бораётган бўлсангиз, мамлакатимиз оммавий ахборот воситаларида сиёсий партиялар фаолияти ҳақида кўплаб таҳлилий, танқидий мақолалар чоп этиляпти. Уларда партиявий фаолият асосан марказий партия идораларида олиб борилиб, бошланғич партия ташкилотлари ўз ҳолига ташлаб қўйилгани қаттиқ танқид остига олиняпти. Биз буни инкор этмаймиз. Қачонки, бошланғич партия ташкилотининг иши жонланса, амалий ҳаракатлар қуйидан, яъни маҳаллий партия ташкилотларидан бошланса, шунда сиёсий куч ишида аниқ самара кўзга ташланади. Сайловчига яқин турган ташкилот улар билан ишламаса, натижани бошқа жойдан қидиришдан фойда йўқ.


Ҳаёт иймон ва ботил кураши соясида - | Hizb-Uzbekiston.info\nHome›МАҚОЛАЛАР›Ҳаёт иймон ва ботил кураши соясида\nАнча йиллар бўлдики, ҳаётда ботилнинг ўрни сезиларли даражада ортди. Ҳатто Ислом келишидан аввалги ҳолатга ўхшаб қолмоқда. Бу фикр учун айблашга шошилманг. Тўғри, атрофимизда мусулмонлар кўп, лекин уларнинг аксари билан сухбатлашсангиз “Аллоҳ қалбда бўлиши керак, тилда эмас”, деб авратлари очиқ юрганини кўрасиз. Ёки дин ҳаётга аралашмайди, деган куфрий ақидага мувофиқ бўлган “Дин давлатга аралашмаслиги керак”, деган фикрни кўтариб юриб, ҳатто тарғиб қилаётганлар бор. Хуллас ботил фикрлар, тушунчалар мусулмонлар онгига кириб келди ва уларнинг ҳаётларини захарлашда давом этмоқда.\nИслом келиб бутун дунёга бўй чўзган ва диёрларни фатҳ қилган вақтларда ботил худди шер келгач думини қисиб панага беркинган тулки мисоли бўлиб қолди. Лекин ана шу шер ўзининг шерлигини унута бошлади. Натижада дунё етакчилиги нафақат қўлдан кетди, балки дунё етакчиси бўлганлиги хотирасидан ўчирилди. Худди ўғилга сени отанг жиноятчи, босмачи, деди ҳамда отага фарзандинг ватан хоини, халқ душмани, дея таништирди. Бу ботилнинг иши эди. Чунки мусулмонларнинг бирлашиши, иймон йўлида ҳаракат қилиши фақатгина ботил эгаларига ёқмайди.\nҲаётга эътибор бериб назар солсангиз, кейинги вақтларда фикрлар тўқнашуви ва бу тўқнашувнинг ҳаётга таъсири кучайиб кетди. Аввало, мусулмонлар ҳаётини бузишга, тубанлаштиришга қаратилган ботил фикрлар ҳаракати жадаллашди. Албатта, бу фикрларни ўргансак, иймон ва куфр фикрларига ажратишимиз мумкин, холос. Мусулмонлар онгига, ҳаётига таъсир кўрсатишга интилаётган иймон ва куфр фикрларини кўтариб чиқувчиларнинг ҳолати қўполроқ бўлса-да бозордаги ҳолатни эслатади. Чунки ҳар хил фикрларни таклиф қилаётганлар кўп, шу ўринда ботил фикрлари сифати яхши бўлмаса ҳам рекламаси зўр бўлгани учун яхши сотилаётган товарга ўхшайди. Лекин бу товарнинг одамлар учун зарарли эканлигини сотувчи яширади, олаётган истеъмолчи фикрламайди. Ботил фикрлар ҳам уни қабул қилаётганлар томонидан фикрламай қабул қилинмоқда. Афсуски, бу ҳолат нафақат ўзларининг, балки бутун жамият ҳаётининг бузилиши, тубанлашишига сабаб бўлмоқда. Шунинг учун мусулмонларга бугунги кунда бефарқ бўлиш ярашмайди.\nРосулуллоҳ ﷺ айтган эдилар: «Аллоҳнинг қонунларига риоя қиладиган инсон билан уларга амал қилмайдиган киши кемада ҳамроҳ бўлган бир гуруҳ одамларга ўхшайдилар, баъзилари кеманинг юқори қисмидан, баъзилари эса қуйи қисмидан жой олдилар. Кеманинг қуйидан жой олганлар сув ичмоқчи бўлсалар, юқоридагиларни босиб ўтар эдилар. Шунда улар юқоридагиларни безовта қилмай, шу ердан тешиб ола қолсакчи, деб қолдилар… Кемадаги ҳамроҳлар уларни ўз ҳолига қўйсалар, барча ҳалок бўлади. Агар уларни қўлидан тутиб тўхтатиб қўя олсалар, ўзлари ҳам, кемадаги ҳамроҳларнинг барчаси ҳам нажот топади».\nБу курашда албатта иймон томонда бўлганлар ғолиб бўладилар, уларнинг кўпчилик ёки камчилик бўлишларининг фарқи йўқ. Чунки иймон эгаларининг ғолиблигини Буюк Аллоҳ айтди:\n– “Ким Аллоҳни, Унинг Пайғамбарини ва иймон келтирганларни валий қилиб олса, бас, албатта, Аллоҳнинг ҳизби – ана ўшалар ғолиблардир”. (Моида:56)\nАқл ва Ҳаёт Ҳақиқат эгилиши мумкин, аммо синмайди Ҳаёт борасида фикрий уйғониш Ҳаёт қўрғонимиз бўлмиш Исломга эътиборсиз бўлмайлик\nМусулмонларнинг ҳарбий учоқлари учун мусулмонларга ёрдам беришдек ўзларининг табиий ролини бажариш вақти келмадими?!\nМакрон Тунисда ҳукумат умидлари билан халқ ғазаби ўртасида васийлик ролини ўйнамоқда\nЯманда ҳар икки соатда битта она ва олтита чақалоқ вафот этмоқда


7 йил аввал 1341 siyrat.uz\nРасулуллоҳ соллаллоҳу алайҳи васалламнинг ҳузурларига мусулмон бўлганларини эълон қилиш учун вакиллар, элчилар келгани каби, у Зотнинг ўзлари ҳам турли тарафларга, хусусан Арабистон ярим оролининг жанубига инсонларга Ислом асос ва аҳкомларини таълим бериш учун ўз элчиларини юбора бошладилар.\nХолид ибн Валидни Нажронга, Али розияллоҳу анҳуни Яманга юбордилар. Абу Мусо Ашъарий билан Муоз ибн Жабални Яманнинг бошқа тарафларига юбордилар ва уларга шундай насиҳат қилдилар:«Енгил қилинг, оғир қилманг, хушхабар беринг, нафратлантириб, қочирманг...». Муозга шундай дедилар: «Сен аҳли китоб бўлган қавм олдига кетяпсан. Боргач, уларни «Ҳеч қандай илоҳ йўқ, магар Аллоҳ бор ва шубҳасиз, Муҳаммад Аллоҳнинг Расулидир, деб гувоҳлик бериш»га чақиргин. Агар улар бунга итоат қилишса, уларга, албатта, Аллоҳ таоло сизларга бир кеча-кундузда беш вақт намоз ўқишни фарз қилди, деб айтгин. Улар бунга ҳам итоат қилишса, уларга Аллоҳ таоло бойларидан олиниб камбағалларига бериладиган садака - закотни фарз қилганини билдиргин. Агар улар бунга ҳам рози бўлишса, закот учун уларнинг молларини энг қимматбаҳоларини олишдан ўзингни сақла ва мазлумнинг дуосидан сақлан, зеро, у билан Аллоҳ ўртасида ҳижоб - парда бўлмайди». Имом Аҳмад Муснадида ривоят қилинишича, Расулуллоҳ соллллоҳу алайҳи васаллам Муоз билан бирга унга ўз ўгитларини айтиб, Мадина ташқарисигача чиқдилар. Муоз отга миниб олган, у Зот эса унинг улови ёнида, пиёда эдилар. Сўзлари давомида шундай дедилар: «Эй Муоз, сен бу йилдан кейин мен билан кўришмасанг керак. Эҳтимол, масжидим олдидан ўтаётганингда, мен қабримда бўларман». Муоз Расулуллоҳ соллсллоҳу алайҳи васалламдан ажралиб қолишини ўйлаб йиғлади. Муоз Яманда турган пайтда Расулуллоҳ соллаллоҳу алайҳи васаллам вафот этдилар. Демак, иш у Зот Муозга билдиргандек бўлди.